
Autorica u radu prikazuje razvoj uređenja čedomorstva u kaznenom 
pravu na hrvatskom području počevši od samih početaka izdvajanja 
čedomorstva iz ubojstva među srodnicima u kasnom srednjem vijeku 
do njegova uređenja u Kaznenom zakonu o zločinima, prijestupima i 
prekršajima iz 1852. 

U razvoju kažnjavanja čedomorstva moguće je uočiti postojanje 
stalne tendencije blažeg kažnjavanja tog djela, i to od izrazito strogog 
kažnjavanja čedomorki tijekom srednjeg vijeka, kada je čedomorstvo 
smatrano podvrstom ubojstva među srodnicima i tretirano kao kva- 
lificirani oblik povezan s bludništvom i preljubom, pa do njegova pri- 
vilegiranja u kaznenim zakonima 19. stoljeća. Naglasak je stavljen na 
razmatranje čedomorstva kao kvalificiranog oblika ubojstva tijekom 
kasnog srednjeg i ranog novoga vijeka, a prikaz završava sažetim pre- 
gledom promjena u tretiranju čedomorstva tijekom 18. stoljeća, koje su 
konačno dovele do njegova privilegiranja u kaznenim zakonodavstvi- 
ma 19. stoljeća. 


Ključne riječi: čedomorstvo, hrvatska pravna područja, srednjovje- 
kovno pravo, austrijsko kazneno zakonodavstvo 17. i 18. stoljeća, Ka- 
zneni zakon o zločinima, prijestupima i prekršajima iz 1852. 


* Dr. sc. Dunja Pastović, docentica na Katedri za povijest hrvatskog prava i države, Pravni 
fakultet Sveučilišta u Zagrebu. 

živačkog projekta ,,Novi hrvatski pravni sustav“ i koji je financiran od strane Pravnog fakulteta 
Sveučilišta u Zagrebu. 

1. UVOD 


U razvoju kažnjavanja čedomorstva uočljivo je postojanje stalne tendencije 
blažeg kažnjavanja. Do sredine 18. stoljeća čedomorstvo je bilo tretirano kao 
kvalificirano ubojstvo jer se zbog njegove uske povezanosti s bludom i pre- 
ljubom smatralo da čedomorka zapravo čini ,,dvostruki grijeh“. Promjena u 
kažnjavanju čedomorstva, u obliku njegova privilegiranja u odnosu na ostale 
vrste ubojstva, vidljiva je tek u Austrijskom kaznenom zakoniku iz 1803., čija 
je odredba o čedomorstvu u cijelosti bila preuzeta u kasnijem Kaznenom za- 
konu o zločinima, prijestupima i prekršajima iz 1852. 

U prvom dijelu rada najprije će biti ukratko izloženi počeci kažnjavanja če- 
domorstva u rimskom pravu, gdje je u drugoj polovini 4. stoljeća, pod utjeca- 
jem kršćanstva, čedomorstvo počinjeno od oca ili od majke bilo određeno kao 
kazneno djelo. Budući da je koncept čedomorstva bio preuzet iz kanonskog 
prava te s obzirom na nadležnost crkvenih sudova, koja je trajala sve do počet- 
ka ranoga novoga vijeka, u drugom dijelu rada slijedi prikaz tretiranja čedo- 
morstva u kanonskom pravu. Treći dio rada posvećen je poredbenom prikazu 
uređenja čedomorstva u engleskom i francuskom pravu radi upozoravanja na 
postojanje sličnosti u razvoju, dok se u četvrtom dijelu analiziraju pojedini 
srednjovjekovni izvori kaznenog prava koji su se primjenjivali na hrvatskim 
područjima i njihovo uređenje čedomorstva s ciljem utvrđivanja temeljnih 
karakteristika normiranja i kažnjavanja toga zločina do početka 19. stoljeća. 
Osim izvora kaznenog prava koji su formalno vrijedili na hrvatskim pravnim 
područjima, u četvrtom su dijelu također analizirane odredbe o čedomorstvu 
austrijskih kaznenopravnih kodifikacija, koje su kao običajno pravo imale zna- 
tan utjecaj na naše kazneno pravu i praksu. Posljednji dio rada posvećen je 
sažetom prikazu uređenja čedomorstva prema Kaznenom zakonu o zločinima, 
prijestupima i prekršajima iz 1652. 


2. POČECI KAŽNJAVANJA ČEDOMORSTVA U RIMSKOM 
PRAVU 


Rimsko društvo bilo je društvo kojim su dominirali muškarci. U starom 
rimskom pravu poglavar obitelji (pater familias) posjedovao je neograničenu 
očinsku vlast (patria potestas) nad djecom, ženom i robovima, koja je uklju- 
čivala i pravo nad životom i smrti (vitae necisque potestas). Stoga rimsko pra- 
vo isprva nije imalo nadležnosti u domeni obitelji, pa je državna vlast rijetko 
istraživala slučajeve čedomorstva smatrajući ih dijelom izvršavanja očinske 
vlasti. Ovlast oca obitelji da pravno raspolaže životom i smrću svoje djece bit 
će ograničena uvođenjem Zakonika XII ploča iz 450. godine pr. Kr., kojim 
je bilo predviđeno da je ubojstvo novorođenčeta dopušteno samo ako je pet 

susjeda (svjedoka) potvrdilo da je ono malformirano ili slabašno.' Prema tome 
pravni poredak tolerirao je čedomorstvo samo ako je ono bilo počinjeno iz 
eugeničkih razloga. Pritom je uobičajen način usmrćenja bio izlaganjem no- 
vorođenčeta, pa su stoga čedomorstvo i izlaganje djeteta u ranim povijesnim 
razdobljima praktički bili sinonimi.? 

Ubojstvo djeteta od strane majke, koja, inače, nije posjedovala ius vitae ac 
necis, prvotno je potpadalo pod kaznene odredbe Lex Cornelia de sicariis (82. 
godine pr. Kr.), a poslije Lex Pompeia de parricidiis (55. godine pr. Kr.) te se 
nije razlikovalo od ubojstva među srodnicima (parricidium). Prije izdvajanja 
čedomorstva iz skupine kaznenih djela ubojstva među srodnicima majka koja bi 
usmrtila svoje dijete kažnjavala se za parricidium. Parricidium je predstavljalo 
drevno kazneno djelo ocoubojstva, odnosno ubojstva roditelja i bližih srodnika, 
koje je bilo regulirano spomenutim Lex Pompeia de parricidiis i vrlo strogo 
kažnjavano. U razdoblju dominata (284.—565. godine), pod utjecajem kršćanske 
etike, dolazi do redefiniranja njegova kaznenopravnog sadržaja, pa se počinje 
tretirati kao kvalificirani oblik ubojstva te strožeg kažnjavanja, koje se sastojalo 
u osobito teškom načinu izvršenja smrtne kazne.* Važno je napomenuti kako se, 
za razliku od majke, koja se kažnjavala za ubojstvo djeteta, otac koji je ubojstvo 
počinio izvršavajući svoju očinsku vlast (patria potestas) na zakonit i pravilan 
način nije kažnjavao sve do promjena koje će biti uvedene za vrijeme cara Kon- 
stantina s ciljem daljnjega ograničavanja očeve vlasti.“ 

Tijekom 4. stoljeća Rimsko Carstvo postupno (od tzv. Milanskog edikta 
cara Konstantina 313. godine, kojim je kršćanstvo postalo dopuštena vjera, 


' Brennan, Karen, Evidence of infanticide and exposure in antiquity: tolerated social prac- 
tice, uncontrolled phenomenon or regulated custom?, Law Review of University College Dub- 
lin, vol. 2, 2002, str. 93, 103-107. 

* Ubijanje malformirane djece bilo je poznato još u antičkoj Sparti, pa su tako Likurgovi 
zakoni nalagali izlaganje nakazne djece na Tajgetskim stijenama. Rimski filozof Seneka u raz- 
doblju Carstva potvrdio je eugeničku opravdanost čedomorstva navodeći: ,,Mi utapamo slabe 
i monstruozne. To ne činimo iz strasti, nego s razlogom, kako bismo odvojili beskorisne od 
sposobnih“, a Ciceron se sa sličnim opravdanjem poziva na Zakonik XII ploča. Roper, Allen 
G., Ancient Eugenics, Oxford, 1913, str. 8, 12, 15-16; Wilkinson, L. P., Classical Approaches 
to Population and Family Planning, Population and Development Review, vol. 4, br. 3, rujan 
1978., str. 444-445, 450; Šeparović, Zvonimir, Pravno-medicinski aspekti otkrivanja nakaznih 
fetusa, u: Kurjak, Asim; Zergollern-Čupak, Ljiljana (ur.), Pravo na život i pravo na smrt. Me- 
dicinsko-pravni aspekti otkrivanja nakaznih fetusa, Zagreb, 1982, str. 35-37. 

3 Drevna kazna predviđena za parricidium bila je ,,vreća“ (poena cullei), koja se sastojala 
od šibanja osuđenika crveno obojenim šibama te njegovo zašivanje u vreću zajedno sa psom, 
pijetlom, zmijom i majmunom, nakon čega se vreća bacala u vodu. Hunter W. A., A Systematic 
and Historical Exposition of Roman Law in the Order of a Code, Fourth Edition, London, 
1903, str. 1062, 1068-1069; Jaramaz-Reskušić, Ivana, Kaznenopravni sustav u antičkom Rimu, 
Zagreb, 2003, str. 495-497. 

“Brennan, Karen, op. cit. (bilj. 1), str. 108. 

religio licita, pa sve do Zakona cara Teodozija I. 380. godine, kojim kršćanstvo 
postaje jedina dopuštena državna vjera i ideologija) prihvaća kršćanstvo i poi- 
stovjećuje se s njime. Pod utjecajem kršćanskoetičke brige za potlačene u dru- 
goj polovini 4. stoljeća čedomorstvo (infanticidium) počinjeno bilo od oca bilo 
od majke biva određeno kao crimen. Ono se kažnjavalo uobičajenom kaznom 
za ubojstvo, bez mogućnosti primjene pooštrenog oblika izvršenja smrtne ka- 
zne, kao u slučaju ubojstva među srodnicima (parricidium).* 

Prvi kršćanski rimski car Konstantin najprije je 318. godine izdao konsti- 
tuciju kojom je bio proširen sadržaj parricidiuma tako da ono više nije ozna- 
čavalo samo namjerno ubojstvo bližeg srodnika nego i ubojstvo odraslog sina 
(kućnog djeteta) počinjeno od oca obitelji (pater familias) u okviru provedbe 
njegova ius vitae ac necis nad podčinjenim mu članovima obitelji. No tom 
konstitucijom još nije bilo ukinuto njegovo pravo raspolaganja nad životom 
i smrću kućnog djeteta. Navedeno potvrđuju, s jedne strane, Konstantinova 
konstitucija iz 315. godine, kojom se u carskoj riznici osigurava određena ko- 
ličina novca za uzdržavanje i obrazovanje djece koja bi zbog siromaštva svojih 
roditelja mogla biti ubijena, kao i konstitucija iz 323. godine, u kojoj se izričito 
kaže kako je dopušteno odlučivati o životu i smrti djece, a s druge strane kon- 
stitucija Valentijana I. i Valensa iz 365. godine, kojom se to pravo u cijelosti 
ukida te se kažnjavanje kućnog djeteta zbog teških prijestupa prepušta držav- 
nom sudu. Konačno, konstitucijom Valentijana I., Valensa i Gracijana iz 374. 
godine izričito je propisano da je ubojstvo novorođenčeta kapitalni zločin za 
koji treba ispaštati. Spomenuti carevi iste su godine penalizirali i samo izla- 
ganje (expositio) novorođenog djeteta slobodnjaka ili robova. Prema Paulovim 
Sententiae, čedomorstvom (necatio) smatralo se ne samo ubojstvo novorođe- 
nog djeteta gušenjem, odnosno davljenjem, nego i njegovo odbacivanje, uskra- 
ćivanje hrane i uzdržavanja te izlaganje na javnom mjestu.“ Potonji slučajevi 
zapravo su se odnosili na izlaganje djeteta, koje se u ovom razdoblju može 
promatrati kao pasivni oblik čedomorstva. Kad se govori o izlaganju djeteta, 
potrebno je napomenuti kako je car Konstantin 329. i 331. godine izdao odred- 
be koje su se odnosile na novorođenčad izloženu neposredno nakon rođenja, 
spašenu i odgojenu od strane drugih, bilo kao slobodnjaci bilo — najčešće — kao 
robovi. Namjera je bila uvećati šanse izložene djece da budu spašena od strane 
dobrotvornih ili zainteresiranih osoba time što se propisivalo da nahoče treba 
pripasti apsolutnoj vlasti svojega spasitelja te da roditelj gubi pravo u buduć- 
nosti zahtijevati povrat djeteta. U pogledu djece koja nisu bila izložena, nego 


* Jaramaz-Reskušić, Ivana, loc. cit. 

* >, Necare videtur non tantum is qui partum praefocat, sed et is qui abicit et qui alimonia 
denegat et is qui publicis locis misericordiae causa exponit, quam ipse non habet.“ Sententiae 
receptae Paulo tributae, Liber secundus, 2.24.10, <http://www.ancientrome.ru/ius/library/paul/ 
paul2.htm>, 10. svibnja 2016.; Handke, Hildegard, Kindestotung. Rechtshistorisch und recht- 
vergleichend, Breslau-Neukirch, 1937, str. 6. 

prodana, otac je mogao uz plaćanje zahtijevati njihov povrat. Bitno ograniče- 
nje očinskoj vlasti uslijedilo je 529. godine, kada je car Justinijan odredio kako 
otac izlaganjem svojega djeteta gubi svu vlast nad njime, dok ga osoba koja 
ga je spasila nije mogla lišiti slobode i prodavati kao roblje, čime je Justinijan 
zabranio podvrgavanje nahočadi ropstvu." 


3. ČEDOMORSTVO I KANONSKO PRAVO 


lako Novi zavjet ne sadrži tekstove koji bi se odnosili na čedomorstvo, 
ubojstvo nezakonitog novorođenčeta od stane majke počinje se razmatrati u 
okviru ranokršćanskih koncila.* Concilium Eliberritanum, koji je održan u 
Elviri, Španjolska, u prvoj polovini 4. stoljeća (vrijeme održavanja koncila pri- 
jeporno je) u kanonu LXIII. ,,De uxoribus, quae filios de adulterio necant" 
propisuje da udana žena koja zanese, rodi i usmrti nezakonito dijete mora ispa- 
štati za svoj ,,dvostruki grijeh“ te je do kraja svoga života isključena iz crkve- 
ne zajednice. Concilium Anchiritana, održan 314. godine u Ankari, također 
je formulirao sličnu odredbu u kanonu XXI. ,,De mulieribus, qui fornicatae 
partus suos necant“, prema kojemu je žena koja bludom zanese i usmrti svoje 
dijete trebala biti doživotno isključena iz Crkve i svih sakramenata. Iako je 
ta kazna uskoro bila ublažena najprije na deset, a potom na sedam godina 
pokore, zločin čedomorstva i dalje je bio rangiran među najtežim zločinima 
u zakonodavstvu Crkve.'“ Razlog tomu je što je čedomorstvo bilo usko pove- 


" Lecky, William Edward Hartpole, History of European Morals. From Constantine to 
Charlemange, Two volumes in one, Volume Il, London, 1913, str. 30-32; Dillon, Nočl John, 
The Justice of Constantine: Law, Communication, and Control, University of Michigan Press, 
2012, str. 45-46. 

* Koncil (concilium) je opći crkveni sabor (ekumenska sinoda, tj. zbor biskupa cijele dr- 
žave) čije su odredbe do 12. stoljeća predstavljale najvažniji i najobilniji izvor crkvenog prava. 
Uopće za crkveno pravo do 12. stoljeća može se reći da je pravo crkvenih sabora. Sabori su 
donosili odredbe koje se tiču vjere (dogmata) ili discipline (canones). Kako su ovi posljednji 
bili brojniji, to je po njima cijelo crkveno pravo dobilo naziv kanonsko pravo. Kurtović, Šefko, 
Opća povijest prava i države. I. knjiga. Stari i srednji vijek, Zagreb, 1992, str. 243. 

?* Si qua mulier per adulterium absente marito conceperit idque post facinus occiderit, 
placuit ei nec in finem dandam esse communionem, eo quod geminaverit scelus.* Documenta 
Catholica Omnia, Concilium Eliberritanu — Documenta Omnia, <http://www.documentacath- 
olicaomnia.eu/01_20_0314-0314-_Concilium_Eliberritanum.html>, 24. siječnja 2016. 

> Demulieribus, quae fornicatur et partus suos necant, sed et de his, quae agunt secum, 
ut utero conceptos excutiant, antiqua quidem definitio usque ad exitum vitae eas ab ecclesia 
removet. Humanius autem nunc definimus, ut eis decem annorum tempus poenitentiae tribua- 
tur.“ Documenta Catholica Omnia, Concilium Anchiritanum-Documenta Omnia, <http:// 
www.documentacatholicaomnia.eu/01_20_0314-0314-_Concilium_Anchiritanum.html>, 24. 
siječnja 2016.; Lecky, William Edward Hartpole, op. cit. (bilj. 7), str. 22. 

zano s bludom i preljubom, pa je počiniteljica čedomorstva činila ,,dvostruki 
grijeh“. Naime u srednjovjekovnome razdoblju, u skladu s učenjem sv. Augu- 
stina, Tome Akvinskog i kanonskim pravom, preljub se smatrao jednim od 
četiri grijeha protuprirodnog seksualnog odnosa (peccata luxuriae), koji je 
podrazumijevao kršenje zavjeta danog pred Bogom, što je nužno vodilo u du- 
hovnu smrt.'' Izvanbračni seksualni odnosi (fornicatio) također su smatrani 
grijehom zbog jačine užitka koji je zamračivao razum i štete koja je mogla 
proizaći iz samoga čina (npr. neizvjestan položaj nezakonite djece).'* Stoga su 
upravo preljub i blud bili ti koji su djelu čedomorstva donosili dodatnu težinu, 
pa je i to u okviru čedomorstva trebalo biti kažnjeno. 

Nakon propasti Zapadnog Rimskog Carstva 476. godine nadležnost 
nad čedomorstvom bila je prenesena na Crkvu, koja je taj karnalni (puteni, 
tjelesni) delikt promatrala više kao grijeh negoli kao zločin. Nadležnost crkve- 
nih sudova za čedomorstvo proizlazila je iz nadležnosti Crkve u obiteljskim 
predmetima te nadzoru nad moralom i osobnim ponašanjem. Temeljni zakoni 
Crkve u pogledu čedomorstva postavljeni su Gracijanovim dekretom iz 1140. 
(Decretum Gratiani) i dekretalima pape Grgura IX. iz 1234., koji su propisiva- 
li pokoru za čedomorstvo. Osim navedenog, sankcije za čedomorstvo predvi- 
đalo je i zakonodavstvo sinoda, koje se primjenjivalo u pojedinim pokrajinama 
i biskupijama. Kanonsko pravo izdvojilo je infanticidium iz skupine ubojstava 
među krvnim srodnicima (parricidium), a teškoće dokazivanja nastojalo je 
riješiti pomoću tzv. prisege očišćenja (purgatio canonica), kojom je optuže- 
nica morala potvrditi svoju nevinost, sama ili uz određeni broj suprisežnika. 
Bitno obilježje čedomorstva u kanonskom pravu bilo je da je dijete začeto 
izvanbračno ili preljubom. Kao što je već istaknuto, čedomorstvo se tretiralo 
kao grijeh, dakle kao kažnjivo djelo koje je po svome učinku bilo uvreda Boga, 
koja se morala odmazditi. Budući da crkveni sudovi nisu izricali kazne kojima 
se prolijeva krv, kazna se sastojala u javnoj pokori majke u trajanju od 7 do 15 
godina, što je bilo blaže od kazne koja je bila predviđena za ubojstvo odrasle 
osobe.!? 


"Smith, Lesley J., The Ten Commandments: Interpreting the Bible in the Medieval 


World, Leiden, 2014, str. 45. 

12 Aquinas, Thomas, Truth, Volume II, Questions X-XX, Translated by James V. McGlynn, 
S. J., Indianapolis-Cambridge, 1994, str. 291-292. 

!5 Pokora je služila pomirenju s Bogom, a mogla se sastojati u isključenju iz crkvene 
zajednice, isključenju od primanja pojedinih sakramenata, postu, molitvi i sl., i to doživotno 
ili u određenom trajanju. Geyer, Franz, Der Kindsmord im deutschen Recht unter Beriicksich- 
tigung des franzosischen, schweizerischen und italienischen Rechts. (Eine rechtshistorische 
Studie), Coburg, 1932, str. 6; Helmholz, Richard. H., Infanticide in the Province of Canterbury 
During the Fifteenth Century, History of Childhood Quarterly, 2 (1975), str. 379-380; Hoffer, 
Peter C.; Hull, N. E. H., Murdering Mothers: Infanticide in England and New England 1558- 
1803, New York, 198], str. 3-4. 

Na općem crkvenom saboru u Firenci 1439. godine određeno je da duše 
djece koja su umrla bez krštenja idu ravno u pakao, čime je čedomorstvo od 
pokajničkog grijeha postalo jednim od najtežih zločina. Prema kršćanskom 
vjerovanju, ljudi se rađaju opterećeni iskonskim grijehom, od kojeg ih odrje- 
šuje tek obred krštenja. Ako bi dijete umrlo nekršteno, ono ne bi bilo lišeno 
samo ovozemaljskog nego i vječnog, zagrobnog života. Stoga je ubojstvo novo- 
rođenčeta teretilo počinitelja u dvostrukom smislu jer su bile izgubljene dvije 
duše, i to duša zločinca i duša žrtve. To će imati snažan utjecaj na svjetovno 
zakonodavstvo diljem Europe.“ 


4. PREGLED KAŽNJAVANJA ČEDOMORSTVA U ENGLESKOM 
I FRANCUSKOM KAZNENOM PRAVU DO 19. STOLJEĆA 


Važna promjena u progonu i kažnjavanju čedomorstva nastupila je tijekom 
ranog novog vijeka, a povezana je s razvojem države, Crkve i društva. Ja- 
čanjem središnje kraljevske vlasti nadležnost u pogledu čedomorstva prelazi 
s crkvenih na svjetovne sudove, a svjetovna vlast započinje normirati i stro- 
go kažnjavati čedomorstvo. Stoga se stoljeće koje je prethodilo reformaciji i 
katoličkoj reformi uzima kao doba kada dolazi do ,otkrića“ čedomorstva.!? 
Svjetovno pravo preuzelo je od kanonskog koncept zločina čedomorstva, a 
na daljnje oblikovanje tog kaznenog djela znatno su utjecali procesni razlozi, 
odnosno problemi dokazivanja čina kod kojega nije bilo očevidaca samog zlo- 
čina, nego su se svjedoci mogli ispitivati samo o posredno relevantnim činjeni- 
cama (indicijima) koje su bile u vezi s trudnoćom, porođajem i uzrokom smrti. 
S obzirom na tada važeća stroga zakonska dokazna pravila, iskaz optuženice 
bio je ključno dokazno sredstvo, kao i njezino priznanje, koje se nastojalo do- 
biti primjenom torture.!'“ 

Do sredine 18. stoljeća čedomorstvo je predstavljalo teško, odnosno kvali- 
ficirano ubojstvo, kao ponešto blaži oblik ubojstva srodnika, ali ipak teže nego 
obično ubojstvo. Razlozi za kvalificiranje čedomorstva i njegovo kažnjavanje 
strogim smrtnim kaznama sastojali su se u bludničenju počiniteljice koje je do- 
velo do trudnoće, počinjenju ubojstva prema bliskom srodniku (parricidium), 


'“  Lonza, Nella, ,,Dvije izgubljene duše“: čedomorstva u Dubrovačkoj Republici (1667- 


1808), Anali Zavoda za povijesne znanosti HAZU u Dubrovniku, 39 (2001), str. 292-293; 
Walsh, Liam G., Sacraments of Initiation: A Theology of Rite, Word, and Life, Second Edition, 
Chicago/Mundelein, Illinois, 2011, str. 139-140; Obladen, Michael, From Sin to Crime: Laws 
on Infanticide in the Middle Ages, Neonatology, vol. 109, br. 2, 2016, str. 86. 
5 Ulbricht, Otto, Kindsmord in der Friihen Neuzeit, u: Gerhard, Ute, Frauen in der 
Geschichte des Rechts, Von der Friihen Neuzeit bis zur Gegenwart, Miinchen, 1997, str. 237. 
!*-Lonza, Nella, op. cit. (bilj. 14), str. 262-263. 

okrutnosti djela, koja je počivala na bespomoćnosti novorođenčeta, predumiš- 
ljaju (dolus praemeditatus), koji je proizlazio iz skrivanja trudnoće i poroda, 
te, posebice, uskraćivanju sakramenta krštenja i time spasenja djetetove duše. 

Najčešće žrtve čedomorstva u srednjovjekovnim društvima bila su nezako- 
nita djeca.'" Prikrivanje sramote izvanbračnog djeteta u srednjem vijeku nega- 
tivno je vrednovano kao zločin protiv temelja božanskog i prirodnog poretka. 
Društvena stigmatizacija zbog rođenja nezakonitog djeteta, izgon iz obitelji ili 
zlostavljanje od strane ukućana zbog nanošenja sramote obiteljskoj zajednici, 
gubitak službe, egzistencijalni problemi i nemogućnost izdržavanja djeteta te 
nemogućnost udaje bile su okolnosti koje su počiniteljice stavljale u posebno 
težak položaj, u kojem su one spasonosno rješenje vidjele u eliminaciji dje- 
teta. Osim navedenoga, nezakonito rođena djeca bila su ograničena u svojim 
pravima, pa tako npr. nisu mogla primiti sveti red, tj. postati svećenicima, a 
nezakonito ih je rođenje moglo onemogućiti i da budu članom ceha. Njihova 
su prava također bila ograničena u nasljeđivanju. 

U nastavku slijedi prikaz kažnjavanja čedomorstva u engleskom i francu- 
skom kaznenom pravu do sredine 19. stoljeća. S obzirom na zajednički držav- 
nopravni okvir unutar Habsburške Monarhije, u kojemu su se hrvatske zemlje 
nalazile s austrijskim zemljama od 1527., pregled njemačkog (konkretno, au- 
strijskog) zakonodavstva u promatranom razdoblju slijedi u okviru razmatra- 
nja pravnih izvora relevantnih za pitanje čedomorstva na hrvatskim pravnim 
područjima. Uočljivo je kako je razvoj uređenja čedomorstva u navedenim 
zakonodavstvima, iako različitom brzinom, tekao slično. 


4.1. Englesko kazneno pravo 


Srednjovjekovno englesko društvo imalo je izrazito ambivalentan odnos 
prema čedomorstvu. Iako su ondašnji komentatori svjetovnog prava (npr. Hen- 
ry de Bracton) definirali ubojstvo i kvalificirano ubojstvo na način koji je jasno 
uključivao novorođenče in rerum natura, kraljevski sudovi rijetko su se bavili 
čedomorstvima, a nadležnost nad njima bila je prepuštena crkvenim sudovi- 
ma. Kao najčešći način počinjenja čedomorstva pojavljivalo se prignječivanje, 
tj. uzimanje dojenčadi u krevet i gušenje vlastitim tijelom. Naravno, prignječi- 


!" Primjerice nezakonitom su djecom, prema Tripartitumu, kodifikaciji običajnog hrvat- 


sko-ugarskog prava iz 1514. godine koju je izradio Stjepan Werb6czy, smatrana djeca neudanih 
majki i djeca rođena više od 300 dana nakon smrti muža, a zakonita su bila djeca rođena najra- 
nije 182. dan nakon vjenčanja ili najkasnije 300. dan nakon muževe smrti. Dabinović, Antun, 
Hrvatska državna i pravna povijest, Zagreb, 1990, str. 367. 

'š"Karbić, Marija, Što znamo o nezakonitoj djeci u gradskim naseljima u međuriječju Save 
i Drave tijekom srednjeg vijeka?, Scrinia Slavonica, 2 (2002), str. 170-171. 

vanje je moglo biti slučajno, ali nepostojanje namjere nije oslobađalo počinite- 
lja, nego je samo ublažavalo stupanj kazne. Budući da je bilo trajnim i vrlo če- 
stim problemom, usmrćenje dojenčadi prignječivanjem postalo je isključivom 
brigom Crkve, koja je kao standardnu pokoru predviđala post: godinu dana na 
kruhu i vodi, uz još dvije dodatne godine bez mesa i vina." 

U drugoj polovini 16. stoljeća zabrinutost zbog porasta seksualnog nemo- 
rala, kriminalna aktivnost siromašnih slojeva i financijski teret izvanbračne 
djece koji je pogađao župne resurse zajedno su pridonijeli prijenosu progona 
za bludničenje, rađanje nezakonite djece i sličnih zločina s crkvenih na kra- 
ljevske sudove. Tom je prigodom parlament usvojio niz zakona o osobnoj i 
društvenoj kontroli, kojima cilj nije bio ukloniti uzroke siromaštva, nego samo 
ublažiti njihove opasne učinke. Tako je 1576. usvojen elizabetinski Zakon o 
sirotinji (Poor Law of 1576), prema kojemu su majke izvanbračne djece bile 
suočene s kaznom zatvora zbog toga što su ,varale“ župu za sredstva koja su 
se izdvajala za uzdržavanje njihove djece, a koja su mogla biti iskorištena za 
pomoć pravoj sirotinji. Prema tome zakonu neudane majke bile su izložene 
društvenom i pravnom pritisku kako bi otkrile ime oca izvanbračne djece jer 
su lokalne vlasti nastojale osigurati financijsku potporu od očeva. Također, 
kako bi se zaustavio porast nezakonitih trudnoća, previđeno je kažnjavanje 
oba roditelja. lako u zakonu nije bila navedena posebna kazna, pretpostavlja se 
da su roditelji podlijegali tjelesnom kažnjavanju. Za vladavine Jamesa I. 1610. 
parlament je donio još jedan zakon koji je odredio da nezakonita majka može 
biti poslana u zatvor na godinu dana ako ne bi mogla uzdržavati svoje dijete, 
pa bi ono palo na teret župe. U slučaju ponovljenog djela nezakonita je majka 
mogla biti zatvorena tako dugo dok ne pribavi osobe koje će jamčiti za njezino 
dobro ponašanje u budućnosti. Time je državna vlast zapravo odredila neza- 
koniti porođaj (,,bastardy“) kao kazneno djelo koje zaslužuje kaznu. Bitno je 
istaknuti kako taj zakon, za razliku od prethodnog, ne spominje kažnjavanje 
oca, čime je zapravo odgovornost za nezakoniti porođaj stavljena primarno na 
majku. Navedeni zakoni pridonijeli su izlasku čedomorstva iz sjene kaznenog 
prava jer su svojom strogošću potaknuli siromašne žene da skrivaju svoju ne- 
zakonitu trudnoću i usmrte novorođenče. Tako je primjerice nakon 1576. broj 
žena procesuiranih za čedomorstvo porastao za čak 225 %.?% 


! Damme, Catherine, Infanticide: the Worth of an Infant under Law, Medical History, 


Vol. 22, br. 1, 1978, str. 2. 

2% Hoffer, Peter C.; Hull, N. E. H,, op. cit. (bilj. 13), str. 8, 11-20; Meyer, Jon'a F., Unin- 
tended Consequences for the Youngest Victims: The Role of Law in Encouraging Neonaticide 
from the Seventeenth to Nineteenth Centuries, Criminal Justice Studies, vol. 18, br. 3, 2005, 
str. 242-244, 246; Loughnan, Arlie, The “Strange Case of the Infanticide Doctrine, Oxford 
Journal of Legal Studies, vol. 32, br. 4, 2012, str. 690. 

Pri procesuiranju čedomorstva kraljevski su sudovi nailazili na neizbježne 
poteškoće. Kako bi se mogla izreći osuda, bilo je potrebno dokazati da je dijete 
bilo živorođeno i potom namjerno ubijeno. S obzirom na potajnu prirodu samo- 
ga djela, svjedoci su bili rijetki, pa je tužiteljstvo obično bilo prisiljeno osloniti 
se na indicije. Kako su porotnici u ranom novom vijeku bili izrazito neskloni 
izricati osuđujući pravorijek temeljem indicija, to je u konačnici dovelo do do- 
nošenja posebnog zakona iz 1624. (Act to Prevent the Destroying and Murthe- 
ring of Bastard Children). Tim je zakonom određeno da će neudana žena, koja 
je potajno rodila i potom se sama ili uz pomoć drugih pokušala riješiti tijela, 
ali je tijelo novorođenčeta ipak bilo pronađeno, biti kažnjena smrtnom kaznom 
osim ako ne bude mogla dokazati iskazom barem jednoga svjedoka da je dijete 
bilo mrtvorođeno. Time je teret dokazivanja živorođenosti djeteta bio prebačen 
na nezakonitu majku, odnosno fokus nije stavljen na sam čin usmrćenja dje- 
teta (što je, inače, bilo teško dokazivo), nego na činjenicu skrivanja trudnoće i 
poroda. Također, bila je postavljena presumpcija krivnje na temelju postojanja 
specifičnih indicija. Stoga se u slučaju pronalaska mrtvog nezakonitog djeteta 
skrivanje njegova poroda uzimalo kao dokaz čedomorstva. Načelo presumpci- 
je nevinosti ovdje se nije primjenjivalo." 

Tijekom 18. stoljeća strogost zakona iz 1624. bila je posve prepoznata i re- 
dovito kritizirana te se počelo iskazivati sve više suosjećanja glede okolnosti u 
kojima su se nalazile žene optužene za čedomorstvo. Međutim pokušaji njego- 
va ukidanja 1772.-73. nisu bili uspješni. lako je zakon o čedomorstvu bio strog 
u teoriji, u praksi se rijetko provodio jer su suci i porota tijekom 18. stoljeća 
počeli prihvaćati niz posebnih oblika obrane, kao npr. ,,benefit of linen“, koja 
se sastojala u tome da je optuženica pokazala da je u pripremi za rođenje svo- 
jega djeteta izradila posteljinu i ostale odjevne predmete, kao i ,want of help“, 
pri čemu je optuženica tvrdila da je dijete umrlo usprkos njezinim naporima 
da osigura pomoć.“ Konačno, zakon iz 1624. bit će ukinut zakonom iz 1803., 
prema kojemu se istraga za čedomorstvo trebala voditi prema pravilima koja 
vrijede za teško ubojstvo (,,murder“): dakle u postupku je trebalo dokazati 
živorođenost djeteta. Također optuženice koje su bile oslobođene za usmrće- 
nje svojega djeteta i time pošteđene smrtne kazne mogle su alternativno biti 
kažnjene za blaže djelo skrivanja poroda, za koje je maksimalna kazna iznosila 
dvije godine zatvora. To alternativno djelo skrivanja poroda bilo je osmišljeno 
kako bi se ublažile poteškoće dokazivanja u slučajevima smrti djece, jer su 
time osigurali alternativnu optužbu u slučajevima gdje nije bilo dovoljno do- 


2! Malcolmson, R. W., Infanticide in the Eighteenth Century, u: J. S. Cockburn (ur.), Crime 
in England 1550-1800, London, 1977, str. 196-197; Durston, Gregory, Eighteenth Century 
Infanticide, Griffith Law Review, vol. 13, br. 2, 2004, str. 167-169. 

?> Malcolmson, R. W., op. cit. (bilj. 21), str. 197-198; Durston, Gregory, op. cit. (bilj. 21), 
str. 169. 

kaza o živorođenosti djeteta ili o njegovu ubojstvu. Kao i njegov prethodnik iz 
1624., zakon iz 1803. isprva se primjenjivao samo na neudane žene. 

Naposljetku, iako prelazi okvire našega pregleda, potrebno je istaknuti 
kako je u engleskom kaznenom pravu tek početkom 20. stoljeća usvojen za- 
kon kojim se priznaje specifična priroda ubojstva koje čini majka nad svojim 
novorođenim djetetom: Infanticide Act iz 1922. ukinuo je smrtnu kaznu za 
žene koje namjerno usmrte svoje dijete tijekom trajanja psihičkog poremećaja 
uzrokovanog porođajem. Prema njegovim odredbama počiniteljica čedomor- 
stva kažnjavala se za obično ubojstvo (,,manslaughter“), ane kao prije za kva- 
lificirano ubojstvo (,,murder“).?* 


4.2. Francusko kazneno pravo 


Salijski zakonik, zbirka plemenskog običajnog prava Salijskih Franaka iz 
6. stoljeća, propisivala je da će svatko tko usmrti dijete u majčinoj utrobi ili 
nakon poroda, a prije nego što dobije ime, biti dužan platiti 100 solidi. S obzi- 
rom na to da je homagij koji se plaćao za ubojstvo slobodnog Franka iznosio 
200, a za rimskog aristokrata 300 solidi, vidljivo je da se usmrćenje djeteta 
kažnjavalo blaže. U knjizi pokore koju je u 9. stoljeću napisao Haltigar, biskup 
u Cambraiu, određeno je da će se žena koja zanese bludom i zatim usmrti 
novorođenče ili pokuša počiniti pobačaj kazniti doživotnom zabranom prima- 
nja sakramenta svete pričesti. No, ovisno o društvenom položaju okrivljenice, 
pokora je mogla trajati i 10 godina.“ U običajnom pravu Bretanje iz ranog 14. 
stoljeća, kao i među običajima Tourainea i Anjoua iz 13. stoljeća, nalazimo 
kako žene koje slučajno usmrte svoje dijete trebaju biti predane Crkvi radi 
kažnjavanja, s time da je majka u Touraineu i Anjouu, ako bi joj i drugo dijete 
umrlo, trebala biti spaljena.?* 

Usprkos navedenim primjerima temelji francuskim zakonima o čedomor- 
stvu postavljeni su tek Ediktom iz 1556., koji je izdao francuski kralj Henrik 
1I. Prema Ediktu iz 1556. čedomorstvo je bilo određeno kao kapitalni zlo- 
čin, za čiju su osudu bile kumulativno potrebne dvije okolnosti: optužena žena 
morala je skrivati svoju trudnoću i porod te je djetetu trebalo biti uskraćeno 
krštenje i kršćanski pokop. Time je i u francuskom pravu teret dokazivanja 


2 Loughnan, Arlie, op. cit. (bilj. 20), str. 695-696. 

** Hostettler, John, A History of Criminal Justice in England and Wales, Hook, 2009, str. 
247-248. 

2 Obladen, Michael, op. cit. (bilj. 14), str. 88. 

*  Harris-Stoertz, Fiona, Pregnancy and Childbirth in Twelfth- and Thirteenth-Century 
French and English Law, Journal of the History of Sexuality, vol. 21, br. 2, Austin, 2012, str. 272. 

preokrenut na štetu okrivljenice.?" Iako se Edikt odnosio na sve žene, u vidu 
je posebice imao neudane trudne žene ili udovice, koje su bile dužne prijaviti 
svoju trudnoću kod lokalnih sudaca (dćclarations de grossesse), jer su se u 
protivnom izlagale riziku kaznenog progona ako bi dijete umrlo prije krštenja. 
Osim prevencije pobačaja i čedomorstva koji su mogli biti počinjeni od strane 
majki radi očuvanja časti, navedene prijave također su činile pravni meha- 
nizam kojim su žene mogle identificirati pred zakonom oca svojega djeteta i 
osigurati njegovu financijsku podršku.“ Edikt iz 1556. dvaput je potvrđen u 
nepromijenjenom obliku: 1585. za vladavine Henrika III. i 1708. za Luja XIV., 
koji je naredio da se Edikt ima javno pročitati s propovjednice u svim fran- 
cuskim crkvama jednu nedjelju svaka tri mjeseca. Ovdje je još jasno vidljiv 
utjecaj Crkve.? 

Nakon Francuske revolucije dolazi do znatnih promjena u francuskom ka- 
znenom pravu. Code pćnal iz 1791. nije sadržavao posebnu odredbu o čedo- 
morstvu, nego se ono podvodilo pod obično ili pak kvalificirano ubojstvo, s 
time da je za potonje djelo i dalje bila propisana smrtna kazna. Važna promje- 
na Edikta iz 1556. nastupila je tijekom važenja Code des delits et des peines 
iz 1795.: prijave trudnoće više nisu bile obvezatne pod prijetnjom smrću jer se 
skrivanje poroda više nije smatralo dokazom počinjenja zločina, nego samo 
jednom od okolnosti koja upućuje na moguću krivnju. Također u obzir je tre- 
balo uzeti olakotne okolnosti jer se čedomorstvo i dalje podvodilo i kažnjavalo 
po pravilima za obično ili kvalificirano ubojstvo?“ 

Usprkos širenju prosvjetiteljskih ideja i humanizma, u Napoleonovu Code 
pćnal iz 1810. godine nailazimo na strogo tretiranje čedomorstva. U čl. 300. 
čedomorstvo je određeno kao kvalificirano ubojstvo novorođenčeta. Objektom 
radnje mogla su biti zakonita i nezakonita djeca, a počiniteljima ne samo maj- 
ke nego i očevi te treće osobe. Ono se kažnjavalo smrtnom kaznom (čl. 302.), 
što je pak bilo strože od kazne predviđene za obično kvalificirano ubojstvo.?! 
Državni vijećnici grofovi Faure, Real i Giunti nastojali su u parlamentu oprav- 
dati propisivanje smrtne kazne za čedomorstvo tvrdnjama kako je nemoguće 
da čedomorstvo ne bude promišljeno (premedite), nemoguće je da ono pred- 
stavlja nenadanu posljedicu majčine srdžbe ili bijesa jer nije moguće da dijete 


2 Fabrice, Heinrich von, Die Lehre von der Kindsabtreibung und vom Kindesmord, 


Berlin, 1911, str. 134; Geyer, Franz, op. cit. (bilj. 13), str. 34-35; Burton, June K., Napoleon 
and the Woman Question, Discourses of the Other Sex in French Education, Medicine, and 
Medical Law 1799-1815, u: Nell, Sharon Diane, Fashioning the Eighteenth Century, Lubbock, 
2007, str. 169. 

28 Tuttle, Leslie, Conceiving the Old Regime: Pronatalism and the Politics of Reproduction 
in Early Modern France, Oxford, 2010, str. 70-71. 

2 Geyer, Franz, op. cit. (bilj. 13), str. 35. 

% Burton, June K,, loc. cit. 

3! Geyer, Franz, op. cit. (bilj. 13), str. 36-38. 

izazove takve osjećaje - dijete može izazvati samo osjećaj samilosti. Stoga 
oni navode kako je djeci upravo zbog njihove bespomoćnosti potrebno pružiti 
pojačanu kaznenopravnu zaštitu.“ Tijekom razdoblja Burbonske restauracije, 
pod utjecajem sve snažnijeg suosjećanja javnosti s čedomorkama, usvojen je 
čl. 5. zakona od 25. lipnja 1824., kojim je, unatoč zadržavanju smrtne kazne, 
sudac dobio ovlaštenje da umjesto nje osuđenici izrekne kaznu prisilnog rada 
u doživotnom trajanju. Navedena mogućnost postojala je samo u odnosu na 
majku počiniteljicu, dok se prema trećim osobama koje usmrte novorođenče i 
dalje primjenjivala smrtna kazna. No zbog uvjerenja kako je predviđena kazna 
u zakonu još uvijek prestroga i nepravedna francuski su porotnici u pojedinim 
slučajevima oslobađali optuženice za koje je nedvojbeno bilo utvrđeno da su 
počinile čedomorstvo. U namjeri da spriječi takva ,,sablažnjiva oslobođenja“ 
francuski je zakonodavac odlučio dati poroti stanovit utjecaj i na odmjeravanje 
kazne te je 1832. odredio da porota, ako to smatra potrebnim, može u svojem 
pravorijeku ustanoviti da postoje olakotne okolnosti temeljem kojih je sud bio 
dužan ublažiti zakonom određenu kaznu.?? 

U kasnom 18. stoljeću u Francuskoj dolazi do smanjenja broja žena 
osuđenih za čedomorstvo, i to kao posljedica sentimentalne rekonstrukcije 
majčinstva, prema kojoj se sposobnost majke da usmrti svoje dijete mogla 
objasniti samo privremenim gubitkom razuma ili nekontroliranom strašću, 
koja je proizlazila iz straha od gubitka časti. Kao i u engleskom pravu, dolazi 
do pojave nove strategije obrane: branitelji su opisivali svoje branjenice kao 
nježna ljudska bića koja su podložna strasti, dok je optužba inzistirala na po- 
činiteljičinoj nehumanosti, pa čak i čudovišnosti. Nijedna strana nije polazila 
od pretpostavke da je optuženica bila sposobna za racionalnu radnju jer su 
i optužba i obrana interpretirale ženine radnje kao strastveno koristoljubive, 
usmjerene samo na svoje vlastite interese. Radnja optuženice bila je poduzeta 
s ciljem uklanjanja ,,ploda bludnoga ponašanja“, no bilo je upitno čini li takva 
motivacija počiniteljicu nečovječnim čudovištem, koje je moralo biti uklonje- 
no iz zajednice, ili je pak i ona sama bila žrtvom bezizlazne situacije. Kao što 
je vidljivo, suđenja za čedomorstvo osvjetljavaju evoluciju obrane zločina iz 
strasti, i to u kontekstu konstrukcije majčinstva u 18. stoljeću.?“ 


2 Šilović, Josip, Čedomorstvo: predavao u skupštini pravničkoga družtva dne 22. prosinca 


1906. Mjesečnik Pravničkoga družtva u Zagrebu, vol. 33, br. 2, 1907, str. 138. 

33 Bayer, Vladimir, Problem sudjelovanja nepravnika u savremenom kaznenom sudo- 
vanju, Zagreb, 1940, str. 145-146; Donovan, James M., Infanticide and the Juries in France, 
1825-1913, Journal of Family History, vol. 16, br. 2, 1991, str. 158; Burton, June K., op. cit. 
(bilj. 27), str. 173. 

%€“ Rizzo, Tracey, Between Dishonor and Death: infanticides in the Causes cćIčbres of 
eighteenth-century France, Women's History Review, vol. 13, br. 1, 2004, str. 5-6. 

5. REGULACIJA ČEDOMORSTVA U SREDNJOVJEKOVNOM 
PARTIKULARNOM KAZNENOM PRAVU NA HRVATSKIM 
PODRUCJIMA 


U nastavku će biti izloženi pojedini srednjovjekovni izvori kaznenog prava 
i njihova regulacija čedomorstva s ciljem utvrđivanja temeljnih karakteristika 
normiranja i kažnjavanja toga zločina na hrvatskim područjima. Osim izvora 
kaznenog prava koji su formalno vrijedili na hrvatskim pravnim područjima, 
bit će analizirane i odredbe o čedomorstvu austrijskih kaznenopravnih kodi- 
fikacija, koje su, iako formalno nisu vrijedile na hrvatskim pravnim područ- 
jima, imale znatan utjecaj na naše kazneno pravu i praksu, i to kao običajno 
pravo. Također valja istaknuti da kaznenopravni izvori koji se navode u nastav- 
ku teksta ne daju potpun uvid u kaznenopravnu materiju srednjovjekovnoga 
razdoblja, nego samo u onaj dio koji je ušao u sastav pisanog prava. Stoga nam 
nije dostupno sve ono što je ostalo u domeni običajnog prava ili pak to otkri- 
vamo kroz sačuvane sudske spise. 


5.1. Čedomorstvo u statutarnim pravima i privilegijima 
srednjovjekovnih gradova na hrvatskim pravnim područjima 


Budući da srednjovjekovno pravo na hrvatskom prostoru, kao ni na po- 
dručju ostale Europe, nije poznavalo načelo zakonitosti (nullum crimen sine 
lege, nulla poena sine lege), kaznena djela navedena u pojedinim statutima i 
privilegijima bila su utvrđena iz drugih praktičnih razloga, a ne stoga da bi se 
kaznenopravna zaštita ograničila samo na njih. Statutarna pravila o kaznenim 
djelima treba shvatiti kao norme koje su u određenom trenutku bile zabilježene 
zbog potreba životne i pravne stvarnosti te kojima su se izražavala temeljna 
stajališta njihovih donositelja o pojavama najtežih oblika kažnjivih ponašanja, 
njihovoj težini i sankcijama.“ Stoga posebne odredbe o čedomorstvu ne na- 
lazimo u svim statutima, no to ne znači da se ono nije suzbijalo i kažnjavalo. 
To je značilo da se čedomorstvo podvodilo pod neki drugi statutom propisani 
oblik ubojstva ili je pak kažnjavanje čedomorstva regulirano običajnim pra- 
vom, koje su oblikovali doktrina i sudska praksa kao važni kaznenopravni 
izvori.?* 

Posebnu odredbu o čedomorstvu nalazimo u Poljičkom statutu iz 1440. go- 
dine, zborniku hrvatskog običajnog prava, koji u čl. 84b., pod nazivom ,,Od 
griha nepodobna“, propisuje: ,,Ako li bi se grihom našla ženska glava ka bi 


35 "Čepulo, Dalibor, Hrvatska pravna povijest u europskom kontekstu. Od srednjeg vijeka 
do suvremenog doba, Zagreb, 2012, str. 98-100; Sirotković, Hodimir; Margetić, Lujo, Povijest 
država i prava naroda SFR Jugoslavije, Zagreb, 1990, str. 67-68. 

%* Lonza, Nella, op. cit. (bilj. 14), str. 262. 

dite udavila volja kako godir hoć na svitu ali kim hoć putem ali načinom, ima 
biti po svaki put ognjem sažgana, ako se najde; i ako se obnajde taj takova, 
ima svaki človik, tako muška glava kako ženska, tuj takovu, kad ju obočiti, 
ima ju hitati, pod zarok libar 25“?! Navedena odredba obuhvaćala je sve slu- 
čajeve namjernog ubojstva djeteta, bez obzira na njegovu dob, iako bi se iz 
okolnosti da govori samo o ,,ženskoj glavi“ moglo zaključiti kako je u prvom 
redu imala u vidu novorođenu djecu. Ovdje se ne radi o čedomorstvu kao pri- 
vilegiranom dijelu, a tomu u prilog govori izrazito stroga kazna: smrtna kazna 
koja se trebala izvršiti spaljivanjem osuđenice. Korištenje formulacije ,,ako 
li bi se grihom“ moguće je protumačiti kao upućivanje na bludno ponašanje 
majke, čija je posljedica izvanbračna trudnoća, pa bi u tom slučaju blud pred- 
stavljao kvalifikatornu okolnost. Također, predviđena je dužnost svake muške 
ili Ženske osobe koja zatekne počiniteljicu na djelu da je uhvati i privede licu 
pravde, uz prijetnju novčanom kaznom u iznosu od 25 libara. U sklopu iste 
odredbe propisano je kako u svakom selu trebaju biti dva pristava,?š koji će, 
ako tko ne bude htio uhvatiti takve počiniteljice, javno istupiti i privesti ih pred 
općinu (84c.). Ako pristavi ne bi ispunili svoju dužnost, plaćali bi kaznu od 50 
libara u korist poljičke općine (84e.). Svatko tko bi se borio protiv navedene 
intervencije pristava imao se smatrati supočiniteljem okrivljenice (84d.).?? 
Čedomorstvo, i to kao kvalificirani oblik ubojstva, spominje i Iločki statut 
iz 1525. godine u III. knjizi, glava 15., koja govori ,,0 ženama koje bi ubile dijete 
iz preljuba i koje bi svoju kćerku dale u prostituciju“.““ Navedenom odredbom 
određeno je da će majka koja namjerno ubije svoje dijete biti kažnjena spalji- 
vanjem. Kazna spaljivanjem u Iločkom statutu predstavljala je najteži oblik 
izvršenja smrtne kazne predviđen za društveno najopasnija djela.“ Pritom je 
važno napomenuti kako se tu nije radilo o ubojstvu svakog djeteta, nego samo 
onoga djeteta koje je bilo začeto preljubnički ili bludom, iz čega je slijedilo da 
se ubojstvo djeteta tretira različito ovisno o tome kako je dijete začeto. Ako je 


3" Maštrović, Vjekoslav, Prinosi za hrvatski pravno-povijesni rječnik, Prvi dio A-0, 


Zagreb, 1975, str. 165; Pera, Miroslav, Poljički statut, Split, 1988, str. 488-489. 

%  Pristav je bio izvršno tijelo vlasti, posebno poljičkih sudova. Posrijedi je bila osoba 
javne vjere, koja je kao takva prisustvovala raznim pravno relevantnim događajima te je o 
njima svjedočila. Pera, Miroslav, op. cit. (bilj. 37), str. 196. 

% Ibid., str. 488-489. 

4 Ako žena postavši udovica, ili bilo koja druga koja preljubnički ili bludom začne 
dijete i rodi ga, a zatim ga ubije, ili koja svoju kćerku za novac dade u prostituciju, a to se 
dovoljnim svjedočanstvom, tj. svjedočanstvom svoga bližnjega ili drugih vjerodostojnih ljudi, 
dokazalo, takva (žena) treba da se dovede do stratišta i da se ondje ognjem spali i uništi.“ Kiš, 
Lovro, Statut grada Iloka, Godišnjak Matice Hrvatske, br. 7, Vinkovci, 1970, str. 65. 

“1 Osim za čedomorstvo, smrtna kazna spaljivanjem bila je predviđena i za sljedeće de- 
likte: ubojstvo trovanjem, davanje kćeri u prostituciju, palež usjeva, ucjena paležom, krivotvo- 
renje novca, krađa svetih stvari, čaranje, protuprirodni blud i prijevara radi klevete. Tomičić, 
Zvonimir, Iločki statut i njegova kaznenopravna regulacija, Zagreb, 2006, str. 71. 

dijete začeto u braku između supružnika, majku ubojicu tog djeteta trebalo je 
kazniti po općoj odredbi za ubojstvo, za koje je također bila predviđena smrtna 
kazna, koja se uobičajeno izvršavala vješanjem. Ako je pak dijete bilo začeto 
izvanbračno ili preljubnički, majka ubojica trebala je biti spaljena. Čini se da 
je najveći razlog kvalificiranosti čedomorstva zapravo u kažnjavanju za preljub 
ili blud, pa su u pitanju vjera i moral, a ne samo ubojstvo djeteta.“ Zanimljivo 
je da se u Iločkom statutu o čedomorstvu govori u glavi u kojoj se govori i o 
davanju vlastite kćeri u prostituciju. Za ženu koja bi svoju kćer dala za novac 
u prostituciju propisana je također smrtna kazna spaljivanjem. Smatralo se da 
se podvođenjem vlastite kćeri upropaštava njezina duša, pa se vjerojatno stoga 
u istoj odredbi govori o oba zločina. Kazna za ubojstvo tijela vlastitog djeteta 
trebala je biti ista kao i kazna za ,,ubojstvo“ njegove duše.+ 

U sudskoj praksi gradova srednjovjekovne Slavonije, osim spaljivanjem, 
čedomorstvo je bilo kažnjavano i drugim oblicima smrtnih kazni, kao što su 
utapanje te zakapanje žive osobe. Tako, primjerice, nalazimo slučaj čedomor- 
stva koji je 14. rujna 1592. bio raspravljan pred gradskim sudom u Varaždinu, 
koji je posjedovao ius gladii, protiv djevojke Jelene Moroić, optužene da je 
neposredno nakon poroda novorođenče živo zakopala u zemlju. Iako se isprva 
branila kako je dijete bilo mrtvorođeno, naposljetku je priznala da je zakopala 
živorođeno dijete. Temeljem njezina priznanja sud ju je osudio na smrtnu ka- 
znu, koja se trebala izvršiti ,,jednako prema zločinu, te su djevojku na očigled 
ljudi živu zakopali u zemlju, stavivši pod nju trnje“.“* Smrtna kazna mogla 
je biti zamijenjena batinanjem i izgonom iz grada.“ Ovdje se zapravo radilo 
O tzv. izvanrednoj kazni (poena extraordinaria), tj. osudi na kaznu blažu od 
redovite, zakonske kazne (poena legitima, koja je u promatranom razdoblju 
uglavnom bila smrtna kazna), a koja se izricala ako su počinitelja teškog zloči- 
na teretili nepotpuni dokazi.“* Kažnjavanje čedomorstva izvanrednom kaznom 
nalazimo u praksi gradskog suda zagrebačkog Gradeca iz druge polovine 15. 
stoljeća, pa se tako navodi: ,,...jednu su djevojku, takodjer osumnjičenu s če- 
domorstva, koja je na mukah ipak priznala, da je novorodjenče ugušila, osu- 
dili da se spali na lomači, no na mnoge molbe napokon ju je obćina pomilo- 
vala, ali joj je ipak sud za sramotu dao podrezati suknje i odrezati djevojačke 
kite, te su ju ovako osramoćenu izbatinali i protjerali.“ 


+? Ibid., str. 71, 85. 

4 Karbić, Marija. op. cit. (bilj. 18), str. 174-175. 

“Horvat, Rudolf, Varaždin koncem 16. vijeka (Preštampano iz ,Vjesnika kr. zem. 
arkiva“), Zagreb, 1912, str. 11. 

“5 Karbić, Marija, op. cit. (bilj. 18), str. 175. 

“€ Bayer, Vladimir, Kazneno procesno pravo — odabrana poglavlja: Knjiga II: Povijesni 
razvoj kaznenog procesnog prava, Zagreb, 1995, str. 117. 

“Tkalčić, Ivan Krstitelj, Povjestni spomenici slob. kralj. grada Zagreba, Svezak sedmi, 
(Knjige sudbenih poziva i presuda), (God. 1450-1480.), Zagreb, 1902, str. XIX-XX. 

Trsatski statut iz 1640. godine razlikovao je hotimično i nehotimično čedo- 
morstvo. U čl. 35. normirano je hotimično (namjerno) čedomorstvo: ,,Ako bi 
ka umorila dite, tere ne bi po nesreće, i bi se otela čista činiti da joj gre glava 
i onomu ki bi ju naputil“.** Iz opisa djela vidljivo je kako je počinitelj čedo- 
morstva mogla biti samo majka djeteta jer pojam ,,ka“ treba shvatiti ,,ka mat“, 
kao što je, uostalom, pobliže navedeno u idućem čl. 36. Radnja počinjenja 
nije pobliže određena te se sastojala u namjernom prouzročenju smrti djeteta. 
S obzirom na motiv (,,/ bi se otela čista činiti“) djelo je mogla počiniti samo 
izvanbračna majka u namjeri da sakrije dokaz svoje izvanbračne spolne veze i 
time sačuva svoju čast. Djelo se kažnjavalo smrtnom kaznom, što upućuje na 
visok stupanj društvene opasnosti djela, dok sam način izvršenja smrtne kazne 
nije bio određen. Poticatelj je snosio istu odgovornost kao i počinitelj, pa se 
sukladno tome kažnjavao istom kaznom kao i počinitelj.“ U čl. 36. propisano 
je nehotično (nehajno) čedomorstvo: ,,Ako bi ka mat dite u zibele umorila po 
nemarljinosti i nepomnje, da plati crikve L 25, a pravde drugeh L 25“. Radi 
se o slučaju kada bi majka nemarom i nepažnjom izazvala smrt vlastitog ma- 
loga djeteta, tj. djeteta u kolijevci. Moralo se raditi o grubom nehaju majke, 
što proizlazi iz visoke novčane kazne koja je bila propisana za djelo. Novčana 
kazna iznosila je 50 libara, od kojih je jedna polovica pripadala sudu, a druga 
Crkvi. Iz okolnosti da je polovica kazne trebala pripasti Crkvi proizlazi da se 
to djelo smatralo štetnim ne samo s gledišta interesa zajednice i društva nego i 
još jednom vrstom duhovnog delikta.*' Navedeno djelo zapravo se odnosilo na 
slučajeve prignječivanja i gušenja novorođene djece u majčinom krevetu, koji 
su katkad izazivali sumnju u namjerno podrijetlo tih smrti. Baš kao i u drugim 
europskim zemljama, i na hrvatskim su područjima radi njihove prevencije 
tijekom 17. stoljeća izdavane stroge crkvene naredbe, prema kojima se novoro- 
đenčad, pod prijetnjom ekskomunikacije, ne smije uzimati u majčin krevet do 
navršene prve godine života. Seoski župnici morali su to ponavljati na misama 
i na to posebno upozoravati svaku trudnicu i novorotkinju.?* 

U dubrovačkim kaznenim propisima ne nalazimo posebnu odredbu o če- 
domorstvu. Među normativnim izvorima čedomorstvo se spominje jedino na- 
kratko u odredbama zapisanim u službenoj knjizi župske kancelarije, vjerojat- 


# Milović, Đorđe, Delikti protiv života i tijela u svjetlu propisa Vinodolskog zakona, Ka- 
stavskog, Veprinačkog, Trsatskog i Mošćeničkog statuta, Vjesnik Historijskog arhiva u Rijeci 
i Pazinu, sv. X, Rijeka, 1964-1965, str. 83; Milović, Đorđe, Kaznena prava šest sjevernokvar- 
nerskih statuta, Rijeka, 2005, str. 197. 

* Ibid. 

% Milović, Đorđe, Delikti protiv..., op. cit. (bilj. 48), str. 83-84; Milović, Đorđe, Kaznena 
prava..., op. cit. (bilj. 48), str. 197-198. 

"| Ibid. 

Bertoša, Miroslav, Biskupske vizitacije kao izvor za društvenu povijest Poreštine u 
XVII. stoljeću, Vjesnik Istarskog arhiva, sv. 1 (32), 1991, str. 78-79. 

no u 17. stoljeću.“ Budući da u tom razdoblju načelo legaliteta kaznenog djela 
i kazne još nije bilo čvrsto postavljeno, podlogu kaznenom suđenju u Dubrov- 
niku nisu činili samo zakoni nego cijeli niz kaznenopravnih izvora različite 
prirode, među kojima su važno mjesto zauzimali doktrina i sudska praksa.** 
Dubrovački sudski spisi potvrđuju da se o zločinu čedomorstva sudilo te po- 
kazuju koji su elementi smatrani relevantnima za kazneno djelo čedomorstva.* 
Analiza pitanja koja je dubrovački Kazneni sud postavljao u dokaznom po- 
stupku kod čedomorstva upućuje na to da se uglavnom radilo o onim pitanjima 
koja su i drugdje u Europi u 17. i 18. stoljeću smatrana bitnima: je li trudnoća 
prikrivana, je li novorođenče živorođeno i sposobno za samostalan život, kako 
je tekao porod, kako je dijete ubijeno, kako se postupilo s tijelom, koji su bili 
majčini motivi, zašto dijete nije predano u nahodište itd.** Čedomorstvo se 
shvaćalo kao podvrsta, poseban oblik ubojstva. U dubrovačkom kaznenom su- 
stavu 17. i 18. stoljeća redovita kazna za čedomorstvo bila je vješanje, baš kao 
i za svako drugo obično ubojstvo, s time da je sud umjesto redovite smrtne ka- 
zne osuđenici mogao izreći i blažu izvanrednu kaznu (poena extraordinaria) 
u slučaju nemogućnosti suda da udovolji strogim dokaznim pravilima." 


5.2. Čedomorstvo u Constitutio Criminalis Carolina iz 1532. 


Constitutio Criminalis Carolina zakonik je Svetog Rimskog Carstva Nje- 
mačke Narodnosti odobren 1532. u Državnom saboru za cara Karla V. Iako se 
Carolina trebala primjenjivati supsidijarno u odnosu prema lokalnim zakono- 
davstvima, tim je zakonikom stvarno unificirano kaznenopravno zakonodav- 
stvo Carstva, a njegov je utjecaj i na razvoj kaznenog materijalnog i postupov- 
nog prava u srednjoj Europi bio vrlo važan. U Hrvatskoj i Slavoniji Carolina je 
primjenjivana kao supsidijarno vrelo." 


* Lonza, Nella, /oc. cit. 

** Otomeopširnije v. Lonza, Nella, Pod plaštem pravde: Kaznenopravni sustav Dubro- 
vačke Republike u XVIII. stoljeću, Dubrovnik: Zavod za povijesne znanosti HAZU, 1997, str. 
31-37. 

*5 Sudske dokumente o dubrovačkim čedomorstvima od velikog potresa do pada Repu- 
blike obradio je Vekarić, Nenad, Ubojstva među srodnicima u Dubrovačkoj Republici (1667.- 
1806.), Anali Zavoda za povijesne znanosti HAZU u Dubrovniku, 37 (1999), str. 95-155, oso- 
bito poglavlje ,,Čedomorstva“, str. 114-120. 

%  Lonza, Nella, op. cit. (bilj. 14), str. 265. 

9! Kao izvanredne kazne u dubrovačkim predmetima nalazimo doživotni izgon s pod- 
ručja Dubrovačke Republike, kazna zatvora u određenom vremenskom trajanju kombinirana s 
infamantnim kaznama (šibanje, obilježavanje užarenim pečatom na stupu sramote). Ibid., str. 
298-301. 

5% Čepulo, Dalibor, op. cit. (bilj. 35), str. 17. 

U ČI. 131. s naslovom ,,Straff der weiber so jre kinder todten“ Carolina pro- 
pisuje da se majku koja potajno, zlobno i namjerno usmrti svoje dijete kažnja- 
va smrtnom kaznom koja se izvršavala zakapanjem žive čedomorke, a zatim 
su njezino mrtvo tijelo probili kolcem s funkcijom zastrašivanja i odvraćanja 
potencijalnih počiniteljica. Istom odredbom predviđena je mogućnost da se 
kazna zakapanja i probijanja kolcem zamijeni, ondje gdje je to bilo mogu- 
će, kaznom utapanja, koja je predstavljala lakši način izvršenja smrtne kazne, 
kako bi se time spriječilo očajavanje, zdvajanje osuđenica (,,darinnen verzwe- 
iffelung zuuerhiitten“). U onim područjima u kojima je čedomorstvo bilo uče- 
stalo počiniteljice su mogle biti osuđene kako na kaznu zakapanja i probija- 
nja kolcem tako i na kaznu utapanja, koja je trebala biti pooštrena kidanjem 
dijelova tijela užarenim kliještima, i to prema savjetu pravnih stručnjaka.?? 
Zasebno od čedomorstva, u idućem čl. 132., s naslovom ,,Straff der weiber so 
jre kinder vmb das sie der abkommen, inn ferlicheyt von jnen legen, die also 
gefunden vnd ernert werden“, normirano je izlaganje djeteta od strane majke 
počinjeno u namjeri trajnog napuštanja. Teža posljedica očitovana smrću dje- 
teta kažnjavana je smrtnom kaznom alternativno s tjelesnim kaznama, dok je 
samo napuštanje bez smrti djeteta bilo kažnjivo izvanrednom kaznom, prema 
okolnostima slučaja i savjetu pravnih stručnjaka.“ 

Uspoređujući kažnjavanje za čedomorstvo (pri čemu su prije svega imali 
u vidu smrtnu kaznu utapanjem) s kaznama koje su bile predviđene za umor- 
stvo među srodnicima (čl. 137. ,,Straff der morder vnd todtschleger die keyn 
gnugsam entschuldigung haben mogen“), pojedini autori došli su do zaključka 
da je čedomorstvo prema Carolini bilo blaže kažnjavano u odnosu na srodnič- 
ko umorstvo, ako se i ne bi moglo reći da je bilo privilegirano.“! Naime, umor- 
stvo s predumišljajem kažnjavalo se smrću s kotačem, dok se ubojstvo poči- 
njeno u afektu bijesa kažnjavalo odrubljivanjem glave mačem. Kod umorstva 
među srodnicima navedene su kazne uvijek bile dodatno pooštrene trganjem 
dijelova tijela kliještima i vučenjem osuđenika do stratišta. No kod čedomor- 
stva je do takva pooštrenja smrtne kazne utapanjem dolazilo samo iznimno, 
i to na onim područjima gdje je čedomorstvo bilo rasprostranjeno. Slijedom 
navedenoga pojedini autori došli su do zaključka da je čedomorstvo bilo blaže 
kažnjavano.“? 


59 


Kohler, Joseph; Scheel, Willy, Die peinliche Gerichtsordnung Kaiser Karls V. 
Consitutio Criminalis Carolina, Ausgabe fiir Studierende, Halle a. S., 1900, str. 58-60. 

%  Kohler, Joseph; Scheel, Willy, op. cit. (bilj. 59), str. 60; Derenčinović, Davor, Temeljne 
značajke povijesti materijalnog kaznenoga prava starog i srednjeg vijeka, neobjavljeni magi- 
starski rad, Zagreb, 1997, str. 168. 

5 Šilović, Josip, op. cit. (bilj. 32), str. 81. 

$ Baron Kleist, Hermann, Das Verbrechen der Kindestodtung, Dorpat, 1862, str. 82. 

S druge pak strane, neki autori upozoravaju kako u Carolini ne može biti 
govora o namjeri privilegiranja čedomorstva s obzirom na motiv djela. To je 
prije svega vidljivo iz načelno prijezirnog stava zakonodavca prema tom de- 
liktu, jer zakon u čl. 131. govori o ,,nekršćanskom i nečovječnom zlu“ (,,un- 
christlichen und unmenschlichen erfunden iibel“), koje se nanosi ,,nedužnome 
djetešcu“ (,,unschuldigen kindtlein“). Smatraju da je smisao uvođenja smrtne 
kazne utapanjem, kao blažeg načina izvršenja smrtne kazne, bio ograničiti 
primjenu okrutnih srednjovjekovnih kazni te ih tako i postupno ukinuti, što 
je u odnosu na žene već djelomično bilo i učinjeno. Osim toga, smrtna kazna 
utapanjem nipošto nije spadala među obične, nego među kvalificirane kazne, 
te je i kod niza drugih delikata mogla biti primijenjena umjesto osobito teš- 
kih smrtnih kazna. Također, zakonodavac je izričito odredio da se na onim 
područjima gdje je čedomorstvo učestalo ima primijeniti stara smrtna kazna 
zakapanjem i probijanjem kolcem, odnosno kazna utapanjem, koja je obvezno 
trebala biti pooštrena kidanjem dijelova tijela užarenim kliještima. 

Odredbe vezane uz čedomorstvo nalazimo i u čl. 35. i 36. pod nazivom 
»Von heymlichem kinder haben, vnd todten durch jre miitter, gnugsam an- 
zeygung.“ U spomenutim odredbama, koje su inače procesne naravi, navode 
se indiciji koji upućuju na počinjenje kaznenog djela čedomorstva. U čl. 35. 
propisano je kako je svatko tko posumnja da je djevojka koja slovi kao djevica 
potajno rodila i usmrtila dijete dužan raspitati se je li dotična ženska osoba bila 
viđena s neobično velikim trbuhom, koji se potom naglo smanjio, uslijed čega 
je djevojka oslabjela i postala bljedunjava. Ukoliko navedene okolnosti budu 
utvrđene, djevojka je trebala biti pregledana od strane stručnih žena. Nakon 
što bi sumnja bila potvrđena te ako bi djevojka i dalje nijekala porod, podvrga- 
vala se torturalnom ispitivanju.“ ČI. 36. određuje kako je pregledom potrebno 
ustanoviti postoje li kod osumnjičenice znakovi laktacije, jer se smatralo kako 
je to dovoljno jak indicij potreban za primjenu torture. Pritom se upozoravalo 
na okolnost da je laktacija moguća i kod onih žena koje nisu rodile, pa je u 
slučaju kada se djevojka izgovara na tu okolnost bilo potrebno koristiti iskustvo 
primalja ili drugih iskusnih osoba.# 

Stoga možemo zaključiti kako je prema Carolini na čedomorstvo upućivala 
svaka smrt novorođenčeta ako je dijete bilo izvanbračno te ako su trudnoća i 
porod bili prikrivani. Iako izrijekom nije bilo određeno, objektom radnje ka- 
znenog djela čedomorstva bilo je samo nezakonito, izvanbračno dijete, dok su 
subjektom bile neudane djevojke, udovice i žene koje su začele pri preljubu, 


$3 Schwarz, Manfred, Wechselnde Beurteilung von Straftaten in Kultur und Recht, Bd. I. 
Die Kindestotung, Berlin, 1935, str. 7-8; Handke, Hildegard, op. cit. (bilj. 6), str. 23-24. 

%  Kohler, Joseph; Scheel, Willy, op. cit. (bilj. 59), str. 22; Fabrice, Heinrich von, op. cit. 
(bilj. 27), str. 132. 

5 Ibid. 

a izvanbračno je dijete bilo neoborivim dokazom njihova grešnog čina. Na to 
upućuje i formulacija čl. 35. i 36., u kojima se govori samo o ,,djevojkama koje 
se predstavljaju kao djevice“ (,,dirn so fiir eyn jungfraw geht), te čl. 131., 
koji u drugom stavku navodi da majka prikriva trudnoću, potajno se porađa te 
usmrćuje svoje dijete s ciljem da prikrije svoj laki moral i grešnost (,,jre gelibte 
leichtuertigkeit verborgen zuhalten“).*% 

Znanstveni prikaz postojećeg kaznenog prava na temelju Caroline, uz uva- 
žavanje običaja i lokalnog prava, sadržan je u djelu Practica nova imperia- 
lis Saxonica rerum criminalium iz 1635., koje je izradio Benedikt Carpzov 
(1595.-1660.), najvažniji teoretičar kaznenog prava postglosatorskog razdoblja, 
sudac i profesor kaznenog prava na Pravnom fakultetu u Leipzigu. Navedeno 
djelo predstavljalo je apsolutni autoritet na području kaznenog prava u sred- 
njem vijeku sve do sredine 18. stoljeća. Imalo je važnost i snagu zakona kojima 
su se suci pokoravali i u našim krajevima, osobito kontinentalnim, te je tako- 
đer bilo zastupljeno i u knjižnici dubrovačkog Kaznenog suda." U priručniku 
Benedikta Carpzova čedomorstvo se razmatra u Quaestio IX. De poena infan- 
ticidii, u okviru kojega se potom u osam potpitanja razmatraju osnovna pitanja 
vezana uz taj zločin. Slično kao i u Carolini, navode se elementi izvanbračno- 
sti, prikrivanja trudnoće, potajni porod, živorođenosti i razvijenosti djeteta.%# 
Također se navodi niz indicija koje upućuju na počinjenje čedomorstva, kao 
što je nagla promjena obujma trbuha popraćana bljedunjavim izgledom žene 
ili mlijeko u grudima, ako je još i pregledom potvrđeno da je žena nedavno 
rodila, ili pak ženina tvrdnja da je dijete rođeno mrtvo ako je prikrivala trud- 
noću i potajno rodila. Navedeni indiciji bili su dovoljno jaki da bi temeljem 
njih optuženica bila podvrgnuta torturi.“ U pogledu pitanja koja je pravna 
posljedica ako optuženica izdrži torturu i ne prizna djelo europska doktrina 
i praksa nisu bile jedinstvene: prema stanovištu koje je dominiralo u ranijem 
razdoblju, optuženica se time ,,čistila“ od dokaza koji je terete pa je trebala biti 


%  Handke, Hildegard. op. cit. (bilj. 6), str. 19-23. 

$7_ Bayer, Vladimir, op. cit. (bilj. 46), str. 74-104; Derenčinović, Davor, op. cit. (bilj. 60, str. 
164; Lonza, Nella, op. cit. (bilj. 54), str. 32-35. 

%  Carpzov, Benedict, Practica Nova Imperialis Saxonica Rerum Criminalium. Pars 
Prima, Quaestionum Fere Universarum In Materia Cujusque Generis Homicidiorum, Lipsiae, 
1739, str. 34-40. 

9  Indiciji koji upućuju na čedomorstvo navode se u Quaestio CXXII. De Indiciis, qua 
singulis Criminibus pecularia, & ad Torturam inferendam sufficientia hanbentur i to u: n. 19. 
Infanticidii indicium est, si virginis uterus intumescat & mox macra existat; n. 22., 23. i 24. 
Faemina lac in mammis habens, quatenus fit gravata ad torturam; n. 25. i 26. Occultatio im- 
pregnationis & puerperii indicium facit ad torturam. Carpzov, Benedict, Practica Nova Rerum 
Criminalium. Pars Tertia, Quaestionum Fere Universarum Decisiones in Materia Processus 
Criminalis, Tam Ordinarii, Quam Inquisitorii Torturae Executionis et Remissionis, ac Miti- 
gationis Poenarum Exhibens, Francofurti Ad Moenum, 1758, str. 249, 252-254; Lonza, Nella, 
op. cit. (bilj. 14), str. 296-297. 

oslobođena (tako su primjerice određivali Carolina i Carpzov), dok je prema 
drugom stavu, koji je prevladao u 18. stoljeću, optuženica ipak mogla biti osu- 
đena, ali na ublaženu, izvanrednu kaznu.“ 


5.3. Čedomorstvo u austrijskom zakonodavstvu 17. i 18. stoljeća 


U Kaznenom zakoniku Ferdinanda III. za Donju Austriju iz 1656. godine 
(Ferdinandea) i Kaznenom zakoniku Leopolda I. za Gornju Austriju iz 1675. 
godine (Leopoldina), koji su se u velikoj mjeri oslanjali na Carolinu, čedomor- 
stvo je bilo regulirano u zasebnom članku pod nazivom ,,Kinderverthuen“ 
(Ferd. 66, Leop. II 8.). Počiniteljica je bila majka koja potajno usmrti svoje 
dijete tijekom ili nakon poroda, a kažnjavala se smrtnom kaznom koja se izvr- 
šavala odrubljivanjem glave mačem. U pogledu načina izvršenja smrtne kazne 
zakonodavac je izrijekom naveo kako se napuštaju kazne koje su u Carolini 
bile predviđene za čedomorstvo, i to u namjeri sprječavanja ,,očaja“ (,,Verzwe- 
iflung“) kod počiniteljica. Potrebno je istaknuti kako je u navedenim zakoni- 
cima čedomorstvo pripadalo umorstvu među srodnicima (,,Vom dem Vater, 
Kinder und der Eheleute Mord“; Ferd. 65, Leop. HI 7), no zbog specifičnih 
procesnih razloga ono je bilo normirano u zasebnom članku." 

Ferdinandea je kao supsidijarno običajno pravo važila iu Hrvatskoj. Naime 
kako je taj zakon bio izdan samo za njemačke nasljedne zemlje, on formalno 
nije važio ni u Ugarskoj ni u Hrvatskoj i Slavoniji. No kako tada u navedenim 
zemljama nije bilo zakona koji bi sistematski uređivao područje kaznenog pra- 
va, sudovi u Ugarskoj te u Hrvatskoj i Slavoniji počeli su faktično primjenjivati 
Ferdinandeu kao da je pozitivni zakon. Na taj je način Ferdinandea dobila 
pravnu snagu putem običaja i u Hrvatskoj i Slavoniji te se primjenjivala u la- 
tinskom prijevodu koji je izradio mađarski jezuit Szentyvany 1687. godine pod 
skraćenim nazivom Kriminalna praksa (Praxis Criminalis). Ona je trebala 
služiti sudovima kao putokaz u onim pitanjima koja nisu bila riješena doma- 
ćim zakonima ili običajima pod uvjetom da njezine odredbe nisu u opreci s 
običajima, zakonima i povlasticama kraljevina Hrvatske i Ugarske."? 

Osim strogim kaznama i okrutnim načinima njihova izvršenja, prevencija 
čedomorstva u ovom razdoblju nastojala se postići i donošenjem brojnih pa- 
tenta i naredaba od strane austrijskih vladara. Njihovo donošenje upućuje na 
okolnost da je čedomorstvo u ovom razdoblju bio dosta rasprostranjen zločin 


"Bayer, Vladimir. op. cit. (bilj. 46), str. 89. 

7" Hoegl, Hugo, Geschichte des Osterreichischen Strafrechtes in Verbindung mit einer 
Erlćiuterung seiner grundsćitzlichen Bestimmungen. Zweites Heft, Wien, 1905, str. 101. 

7 Bayer, Vladimir, Ugovor s đavlom. Procesi protiv čarobnjaka u Evropi, a napose u 
Hrvatskoj, Treće neizmijenjeno izdanje, Zagreb, 1982, str. 286-287. 

te mu je stoga bila posvećena posebna pozornost. Patent Josipa I. od 22. ožuj- 
ka 1706. za Gornju i Donju Austriju izdan je zbog učestalih i rasprostranjenih 
slučajeva čedomorstava u širem smislu riječi, koje je obuhvaćalo sve slučajeve 
usmrćenja djece bez obzira na njihovu dob i počinitelja. Naredba je predvi- 
đala za ascendenta koji usmrti svoje dijete smrtnu kaznu s kotačem. No ako 
je počiniteljica majka koja je svoje dijete usmrtila prije krštenja te ga je time 
lišila ne samo ovozemaljskog nego i zagrobnog života, ona je trebala biti, radi 
primjera drugima, odvezena do stratišta na visokim kolima, gdje joj se imala 
odsjeći ruka i glava, koji su se potom trebali nataknuti na kotač. Međutim ako 
je majka usmrtila svoje dijete u porodu ili poslije poroda, ali ga je prije toga 
krstila, smrtna kazna izvršavala se odrubljivanjem glave mačem. S obzirom 
na razlike u načinu izvršenja smrtne kazne za ascendente i majku, ovdje se 
već jasno ističe blaže shvaćanje čedomorstva počinjenog od strane majke, pod 
pretpostavkom da je dijete prije usmrćenja bilo kršteno." 

U nastojanju da se čedomorstvo suzbije definiranim preventivnim mjera- 
ma, a ne samo kaznama i represalijama, vladarica prosvijećenog apsolutizma 
i gorljiva kršćanka Marija Terezija (1740.-1780.) tijekom svoje vladavine izdala 
je u skladu s kršćanskim vrijednosnim gledištima i moralom više akata. Pa- 
tentom od 18. listopada 1743. o kažnjavanju čedomorstva"“ predviđeno je stro- 
že kažnjavanje majki u specijalnom povratu. Majka koja je više puta počinila 
čedomorstvo ili ga je počinila s osobitom okrutnošću kažnjavala se smrtnom 
kaznom koja je bila pooštrena sakaćenjem (prije usmrćenja trebala joj se ma- 
čem odrezati ruka) ili štipanjem užarenim kliještima onoliko puta koliko je 
djece usmrtila. Pored navedenoga predviđeno je da se radi primjera drugima 
trebaju kazniti: roditelji, a posebice majke, koje svojim kćerima dopuštaju pre- 
slobodan odnos s muškarcima, ne paze na čednost svojih kćeri ili pak, nakon 
što doznaju da je trudna, skrivaju i samu trudnoću i porođaj. Zatim očevi ne- 
zakonite djece koji zavedu mlade i inače poštene djevojke obećanjem ženidbe, 
a nakon što su zatrudnjele zlobno ostave ili ne učine ono što su dužni glede 
budućega poroda i opskrbe svojega djeteta; članovi zajedničkog kućanstva koji 
su znali za trudnoću i to nisu prijavili nadležnim vlastima te tijela vlasti i suci 
koji u takvim slučajevima propuste postupiti po svojoj službenoj dužnosti. Ko- 
načno, patent naglašava da će trudnim ženama, kojima njihovi udvarači ženid- 


73 Weiss, Karl, Geschichte der Stadt Wien, I. Abtheilung. Die R&merzeitund das Mittelalter, 
Wien, 1872, str. 75; Šilović, Josip, loc. cit.; Scheutz, Martin, Diebe, Sodomiten und Wilderer?: 
Waldviertler Gerichtsakten aus dem 18. Jahrhundert als Beitrag zur Sozialgeschichte, Verein 
fiir Landeskunde von Niederosterreich, 2005, str. 20-24. 

"4 Patent de 18 Octob. 1743, welchergestalten der Kinder-Mord bestrafet werden solle, No. 
6, Sammlung der Patenten Edicten und Circular-Befehlen welche unter glorreichester Regie- 
rung Ihre Kaiserl. Kčnigl. Apostolischen Majestit Mariae Theresiae Unserer allergnadigsten 
Erblandesfiirstin von Jahr 1740 bis Ende Jahrs 1763 in dem Erzherzoghtum Oesterreich ob der 
Enns emanirt und annoch in vigore seynd., Linz, 1763, str. 11-12. 

bom ne povrate čast, ako se inače budu pošteno ponašale, posebnom ispravom 
(diplomom) biti povraćena čast, kao i njihovoj nezakonitoj djeci. 

Naredbom od 4. kolovoza 1746. godine određena je dužnost da se siromaš- 
nim i trudnim ženama osigura sklonište i pomoć, bez obzira na stupanj trudno- 
će u kojem se nalaze, uz isticanje da je to ionako ljudska i kršćanska dužnost." 
Polazeći od činjenice kako je kod čedomorstva trudnoća najčešće bila skriva- 
na, Patentom od 13. listopada 1755. o sprječavanju čedomorstava određeno 
je kako one ženske osobe koje otkriju svoju trudnoću roditeljima, prijateljima 
ili trećoj osobi, a koju su dotada skrivale zbog sramote svojega bludnog po- 
našanja, neće biti kažnjene javnim kaznama, nego će se kazniti u tajnosti na 
pokajnički način." Kako bi se ubuduće suzbilo čedomorstvo, koje je u društvu 
uzelo toliko maha, Marija Terezija istoga je nadnevka izdala Naredbu za su- 
dove u pogledu čedomorstva u kojoj su bile sadržane instrukcije za tijela vlasti 
i sudove kako postupati u svrhu prevencije čedomorstva.* Naredbom od 16. 
ožujka 1767. godine propisana je obveza primalja da crkvenim i svjetovnim 
vlastima prijavljuju trudnoće neudanih ženskih osoba za koje su saznale," dok 
su temeljem naredbe iz 1769. godine u svim mjestima imenovane posebne oso- 
be čija je zadaća bila paziti na žene koje zatrudne izvan braka te upozoriti na 
to njihove roditelje kako bi time spriječili čedomorstvo. Neudane trudnice nisu 
se smjele protjerati iz kuće, nego ih je bilo potrebno zadržati ili im osigurati 
smještaj kako bi se time umanjila opasnost usmrćenja novorođenčeta od strane 
majke. Ako bi neudana trudna žena često mijenjala mjesto stanovanja, trebalo 


75 Šilović, Josip, op. cit. (bilj. 32), str. 82. 

7 Den 4. Aug. 1746. Armen schwangeren Weibspersonen ist der Unterstand zu verschaf- 
fen., Sammlung aller k. k. Verordnungen und Gesetze vom Jahre 1740. bis 1780., die unter der 
Regierung des Kaisers Joseph des II. theils noch ganz bestehen, theils zum Theile abgindert 
sind, als eine Hilfs- und Erginzungsbuch zu dem Handbuche aller unter der Regierung des 
Kaisers Joseph des II. fiir die k. k. Erbliinder ergangenen Verordnungen und Gesetze in einer 
chronologischen Ordnung. Erster Band. br. 36, Wien, 1786, str. 34. 

"Den 13. Oktob. 1755. Verhiitung der Kindermordthaten, Sammlung aller k. k. Verord- 
nungen und Gesetze vom Jahre 1740. bis 1780., die unter der Regierung des Kaisers Joseph 
des II. theils noch ganz bestehen, theils zum Theile abgiindert sind, als eine Hilfs- und Ergiin- 
zungsbuch zu dem Handbuche aller unter der Regierung des Kaisers Joseph des II. fiir die k. k. 
Erbliinder ergangenen Verordnungen und Gesetze in einer chronologischen Ordnung. Dritter 
Band. br. 415, Wien, 1876, str. 248-253. 

"Den 13. Okt. 1755. Instrukzion fiir die Gerichte in Absicht des Kindermords. Ibid., br. 
416, str. 254-256. 

? Den 16. Mirz 1767 Hebammen haben der Schwangerschaft der zum Fall gebrachten 
Weibspersonen die Anzeige zu machen, Sammlung aller k. k. Verordnungen und Gesetze vom 
Jahre 1740. bis 1780., die unter der Regierung des Kaisers Joseph des II. theils noch ganz 
bestehen, theils zum Theile abgindert sind, als eine Hilfs- und Ergiinzungsbuch zu dem Hand- 
buche aller unter der Regierung des Kaisers Joseph des II. fiir die k. k. Erblinder ergangenen 
Verordnungen und Gesetze in einer chronologischen Ordnung. Fiinfter Band. br. 921, Wien, 
1786, str. 187-188. 

je ispitati razloge zašto to čini i spis o tome predati sucu ili službeniku koji će 
se brinuti o sigurnosti poroda. Dogodi li se ipak čedomorstvo, postojala je mo- 
gućnost da dotični sudac ili službenik budu pozvani na odgovornost i kažnjeni 
zbog nedovoljnog izvršavanja mjerodavnih odredaba.“ 


5.4. Čedomorstvo u kodifikacijama austrijskog kaznenog prava iz 18. 
stoljeća 


Constitutio Criminalis Theresiana iz 1768. godine, kojim su zamijenjeni par- 
tikularni kazneni zakoni u svim austrijskim nasljednim zemljama, na hrvatskim 
pravnim područjima vrijedio je u Vojnoj Krajini, ali ne i u Banskoj Hrvatskoj. 
Naime u Hrvatskoj i Slavoniji i dalje se primjenjivala Kriminalna praksa.š! 

Theresiana o čedomorstvu govori u posebnom čl. 87. ,,Von dem Kinder- 
verthun, oder Mordthat, so an neugebohrnen Kindern geschiehet“.?? Članak 
sadrži devet paragrafa u kojima su navedene odredbe o indicijima koji upućuju 
na počinjenje čedomorstva, prijavi i istraživanju čedomorstva, torturalnom is- 
pitivanju optuženica, kažnjavanju, otegotnim (npr. dijete je umrlo nekršteno) 
i olakotnim (npr. ako je čedomorstvo počinila maloljetna djevojka na poticaj 
majke) okolnostima, otklanjanju uzroka čedomorstva te pouci tijelima lokalne 
vlasti kako spriječiti čedomorstvo na svojem području. Čedomorstvo je određe- 
no kao posebna vrsta (podvrsta) ubojstva među srodnicima, koje je zbog svojih 
posebnosti glede postupka dokazivanja bilo izdvojeno i regulirano u zasebnom 
članku. Čedomorstvo je činila majka koja usmrti svoje dijete tijekom ili odmah 
nakon poroda.* Bitno je napomenuti kako se u skladu s ranijim zakonskim 
uređenjima i ovdje spominju skrivanje trudnoće i tajnost poroda te njegova 
izvanbračnost. Kazna je ovisila o tome je li djelo bilo počinjeno komisivno ili 
omisivno. Ako je čedomorstvo bilo počinjeno činjenjem, što je upućivalo na 
veći intenzitet zločinačke volje, čedomorka se kažnjavala odrubljivanjem glave 
mačem, nakon čega se tijelo imalo položiti u grob, srce probosti kolcem i tako 
zakopati. Usmrti li pak majka svoje dijete nečinjenjem, propustom, tako što 
mu nije podvezala pupak pa dijete umre od iskrvarenja kroz pupčanu vrpcu ili 
nehranjenjem, kažnjavala se samo odrubljivanjem glave mačem,“ 


%  Piasek, Gustav, Prilog poznavanju javnozdravstvenih i socijalnih prilika Varaždina u 


drugoj polovici XVIII stoljeća, Liječnički vjesnik, 98:47, 1976, str. 50. 

1 Beuc, Ivan, Povijest država i prava na području SFRJ, Zagreb, 1988, str. 338; Čepulo, 
Dalibor, op. cit. (bilj. 35), str. 129. 

%  Constitutio Criminalis Theresiana. Wien: gedruckt von Johann Thomas Edlen von 
Trattnern, kaiserl. konigl. Hofbuchdruckern und Buchhandlern, 1769, str. 236-240. 

8 Ibid., str. 236. 

#4 Ibid., str. 238. 

U predvečerje francuske revolucije 1764. godine Cesare Beccaria, talijan- 
ski pravnik i mislilac, izdao je znamenito djelo ,,O zločinima i kaznama“, 
u kojemu je iznio prijedloge temeljite reforme kaznenog prava. U $ XXXI. 
pod naslovom ,,Zločini koje je teško dokazati“ osvrnuo se i na problem čedo- 
morstva, za koji je naveo da je: ,,posljedica neizbježne alternative pred kojom 
se nađe žena koja je posrnula zbog moralne slabosti ili koja je bila žrtvom 
nasilja. U situaciji da bira između vlastite sramote i smrti bića nesposobnog 
da osjeti smrtne muke, kako da se ne odluči za ovo posljednje radije negoli 
da se sa svojim nesretnim djetetom sigurno izloži jadnoj sudbini? Najbolji 
način da se spriječi takav zločin bio bi da se efikasnim zakonima štiti slabost 
od tiranije, koja vrlo uzvišenim tonom napada mane koje se ne mogu pokriti 
plaštem vrline.“ * 

Pod snažnim utjecajem prosvjetiteljskog duha i Beccarijinih ideja obliko- 
van je Kazneni zakon Josipa II. iz 1787. godine, koji je zakratko vrijedio i u 
Hrvatskoj i Slavoniji, sve do njegova ukinuća 1790.%% Josephina nije sadrža- 
vala posebnu odredbu o čedomorstvu, nego je ono bilo normirano u okviru 
ubojstva među srodnicima ($ 92.). S obzirom na to da je Josephina ukinula 
smrtnu kaznu, to je prvi zakon na njemačkom jeziku koji za čedomorstvo više 
ne propisuje smrtnu kaznu, nego kaznu strogog dugotrajnog zatvora u trajanju 
od najmanje 30 godina." Prilikom rasprave pri izradi Josephine iz izvješća 
kompilacijskog povjerenstva vidljivo je kako je već tada bila prisutna svijest 
o specifičnoj prirodi toga zločina: ,,Nekoji glasovi bili su toga mnijenja, da 
se ne bi smjelo kazniti na kazan smrti, kada neudata žena usmrti pozitivnim 
činom ili propustom svoje diete u porodu ili odmah nakon poroda, jer se ovo 
umorstvo počinja, da se sakrije sramota i jer bolovi radjanja ovakovu nesret- 
nu ženu tako smućuju da ne može biti govora o nakanjenoj promišljenosti, a 
bez ove nema zločina“.*š Prema tome u promišljanju o zločinu čedomorstva 
dolazi do znatne promjene jer se kao motiv za njegovo blaže kažnjavanje više 
ne navodi samo motiv čuvanja časti nego se u obzir uzima i posebno psihičko 
stanje majke izazvano porođajem, čime se uzroci čedomorstva prenose na bi- 
ološko područje.?? 

Austrijski kazneni zakonik iz 1803. godine propisuje čedomorstvo u $ 122. 
pod naslovom ,,Strafe des Kindesmordes“. Kako je ta odredba u cijelosti bila 


85 Beccaria, Cesare, O zločinima i kaznama, Uvod i prijevod s talijanskog: Cvitanić, 


Antun, Split, 1984, str. 115. 

** Bayer, Vladimir, Kazna batina u kontinentalnoj Hrvatskoj. U povodu stogodišnjice 
ukidanja te kazne, 20. listopada 1872., Zbornik Pravnog fakulteta u Zagrebu, god. 23(1973), 
br. 1, str. 29-30. 

*" Hoegl, Hugo, op. cit. (bilj. 71), str. 185. 

#  Šilović, Josip, loc. cit. 

8 Grozdanić, Velinka; Karlavaris, Bremer, Ute, Poremećaj kao element bića kaznenog djela 
čedomorstva, Zbornik Pravnog fakulteta Sveučilišta u Rijeci, god. 17, br. 2, 1996, str. 294. 

preuzeta u Kaznenom zakonu o zločinima, prijestupima i prekršajima od 27. 
svibnja 1852. godine, na ovome mjestu nećemo ući u njezinu detaljnu analizu. 
Međutim bitno je istaknuti da je Austrijski kazneni zakonik iz 1803. godine 
formalno vrijedio na područjima Istre i Dalmacije u razdoblju od 1815. do 
1852. godine, dok u Banskoj Hrvatskoj nije vrijedio kao pozitivni propis, ali su 
ga hrvatski sudovi snagom običajnog prava primjenjivali u praksi.“ 


6. ČEDOMORSTVO U KAZNENOM ZAKONU O ZLOČINIMA, 
PRIJESTUPIMA I PREKRŠAJIMA OD 27. SVIBNJA 1852. 
GODINE 


Kaznenim zakonom o zločinima, prijestupima i prekršajima od 27. svib- 
nja 1852. godine konačno je bila izvršena kodifikacija materijalnog kaznenog 
prava na području Hrvatske i Slavonije, a prestali su se primjenjivati različiti 
propisi i običajno pravo koji su dotada bili u primjeni. Time je bio dokinut 
pravni partikularizam koji je dotada vladao u materijalnom kaznenom pravu 
te uklonjena pravna nesigurnost i arbitrarnost sudova pri odlučivanju koju će 
pravnu normu u konkretnom slučaju primijeniti. Kazneni zakon iz 1652. vri- 
jedio je i na području Istre i Dalmacije, koje su u promatranom razdoblju bile 
uređene kao zasebne austrijske krunovine. No usprkos tome što je čedomor- 
stvo na hrvatskim područjima bilo regulirano istom zakonskom normom, u 
pogledu kažnjavanja čedomorstva postojala je bitna razlika, koja se sastojala 
u tome što je suđenje za čedomorstvo u Istri i Dalmaciji od uvođenja Zakona 
o kaznenom postupku iz 1873. bilo u nadležnosti porotnih sudova! dok je u 
Hrvatskoj i Slavoniji ono pripadalo nadležnosti redovnih sudova, sastavljenih 
isključivo od profesionalnih sudaca. 

Odredba o čedomorstvu nalazi se u dijelu prvom: o zločinima ($$ 1.-232.), 
glavi XV. ,,O umorstvu i ubojstvu“ ($$ 134.-143.), i to u $ 139. ,, Kazan čedo- 
morstva“, koji propisuje: ,,Mati, koja usmerti svoje diete u porodu ili mu uzro- 
kuje smert, zanemarivši navlaš dati mu pomoć potrebitu prigodom poroda: 
kazni se, ako diete to bude zakonito, težkom tamnicom do smerti. Ako pak 
diete bude nezakonito, ima se u slučaju usmertjenja kaznit teškom tamnicom 
od deset do dvadeset godinah, a kad diete pogine uslied zanemarene potrebite 
pomoći, od pet do deset godinah danah.“ ?? 


%  Čepulo, Dalibor, op. cit. (bilj. 35), str. 127. 

*! Pastović, Dunja, Normativni okvir porotnog suđenja u Istri od 1873. do 1918., Pravni 
vjesnik, god. 31, br. 2, 2015, str. 78-80. 

??  Cesarski patent od 27. Svibnja 1852, kojim se za svukoliku cesarevinu, izim vojničke 
Krajine, kao jedini kazneni zakon o zločinstvih, prestupcih i prekčršajih, proglašuje i od 1. 
Rujna 1852 počamši, u kriepost stavlja novo, poznijimi zakoni popunjeno izdanje kaznenoga 

S obzirom na to da je $ 139. smješten u glavi XV. ,,O umorstvu i ubojstvu“, 
možemo zaključiti da zakon čedomorstvo ne smatra posebnim zločinom (de- 
lictum sui generis), nego samo posebnom vrstom zločina umorstva, za koje se 
majka počiniteljica, zbog svojeg izvanrednog položaja, blaže kažnjavala. Dakle 
zakonodavac je tretirao čedomorstvo kao privilegirano umorstvo. Razlozi za 
privilegiranje zločina čedomorstva u odnosu na ostale vrste umorstva mogu se 
naći jedino u abnormalnom psihičkom stanju majke, koje je prouzročeno po- 
rodom, odnosno u ,,razdraženosti matere prouzročene porodom, nipošto zato, 
što je novorodjenče manje vredno nego druga osoba“? Tako zakon u zakon- 
skom opisu čedomorstva izrijekom ne spominje nikakav psihički poremećaj, 
na njegovo postojanje upućuju riječi zakona ,,u porodu“, koje treba tumačiti na 
način: dok učinak poroda djeluje na psihički sustav rodilje. Navedeno potvrđu- 
je i ondašnja sudska praksa, koja je u svojim rješidbama priznavala određeni 
značaj ,,uslied radjanja poremećenog duha i ćudi“, odnosno činjenicu da se 
majka ,,nalazila u smućenju ćutila prouzročenom samim porodom“?* 

Počiniteljem čedomorstva mogla je biti samo majka (delicta propria), dok 
je objektom radnje bilo novorođeno zakonito ili nezakonito dijete. Ovisno o 
objektu radnje, zakonodavac je propisivao dva različita kaznena okvira za 
čedomorstvo. Za usmrćenje zakonitog djeteta činjenjem ili propustom bila je 
predviđena kazna doživotne teške tamnice. Ako se pak radilo o usmrćenju 
nezakonitog djeteta činjenjem, ono se kažnjavalo teškom tamnicom u trajanju 
od 10 do 20 godina, a ako je do smrti djeteta došlo nečinjenjem, zbog propusta 
nužne pomoći, s teškom tamnicom od 5 do 10 godina. Razlog različitog ka- 
žnjavanja usmrćenja zakonitog i nezakonitog djeteta nije bio u samom objektu 
radnje, jer su zakonita i nezakonita djeca imala podjednako pravo na život 
te su uživala jednaku kaznenopravnu zaštitu, nego u težoj situaciji u kojoj se 
nalazila nezakonita majka. Naime, uz posebno psihičko i fizičko stanje, koje je 
bilo izazvano porođajem, kod nezakonite majke dodatno je postojao i strah od 
sramote izvanbračnog poroda. 

S obzirom na to da su upravo neudane trudne žene predstavljale posebno 
rizičnu skupinu, zakonodavac je u svrhu prevencije čedomorstva propisao pre- 
kršaj zataje poroda ($$ 339.-340.), koji je činila neudana trudna žena koja je 
prilikom poroda propustila pozvati primalju ili neku drugu poštenu ženu. Ako 


zakona o zločinstvih i teških redarstvenih od 3. Rujna 1803, u koje je primljeno više novih 
ustanovah, Sveobći dčržavo-zakonski i vladni list za Cesarevinu Austriansku, god. 1852., ko- 
mad XXXVI., br. 117, Beč, 1852, str. 522. 

* Dali su prosudjujuć zločin čedomorstva mjerodavne ustanove gradjanskog zakonika 
o zakonitosti djece? Mjesečnik pravničkoga družtva u Zagrebu, god. 2 (1876), br. 2, str. 535; 
Šilović, Josip, Kazneno pravo. Po Dru. K. Janki, Četvrto popravljeno izdanje, Zagreb, 1908, 
str. 286-287. 

%  Grozdanić, Velinka, Čedomorstvo — poremećaj, čuvanje časti ili nešto treće?, Vladavina 
prava, god. I, br. 2-3, Zagreb, 1997, str. 65. 

ju je porod iznenadio te nije stigla pozvati pomoćnika pa bi rodila mrtvo dijete 
ili bi ono umrlo u roku od 24 sata od poroda, bila je dužna o tome obavije- 
stiti primalju ili drugu službenu osobu, uz pokazivanje tijela mrtvorođenčeta. 
Svako protivno postupanje kažnjavalo se strogim zatvorom od tri do šest mje- 
seci. Kako bi se smanjila inače visoka tamna brojka čedomorstva, propisana 
je obveza primalja da prijavljuju sve sumnjive slučajeve smrti pod prijetnjom 
prekršajnog kažnjavanja novčanom kaznom ($ 359.).? 

U praksi se pojavilo pitanje kako treba postupiti u slučaju kada su uz majku 
kod usmrćenja njezina novorođenčeta sudjelovale i druge osobe. Vladajuće 
stajalište bilo je kako se odredba $ 139. o čedomorstvu može primijeniti samo 
na majku, dok su ostali sudionici u usmrćenju novorođenčeta odgovarali za 
zločin umorstva. Stoga, ako je druga osoba tijekom ili neposredno nakon po- 
roda usmrtila novorođenče, ona se kažnjavala za umorstvo, dok se na majku 
kao sudionicu u usmrćenju novorođenčeta trebala primijeniti odredba o čedo- 
morstvu.** 

Također, u sudskoj praksi bili su česti slučajevi da su se optuženice za če- 
domorstvo koje su skrivale trudnoću i potajno same rodile (tzv. ,tajilice“ ili 
»Potajnice“) nastojale osloboditi svoje krivnje ili je barem ublažiti navodeći 
nesvjesticu kao razlog zbog kojega nisu pružile potrebnu pomoć novorođen- 
četu, a kada su došle k svijesti, novorođenče je već bilo mrtvo. U početku na- 
vedeni se argument vrlo rijetko uvažavao jer su medicinski vještaci zauzimali 
niječni stav u pogledu nesvijesti u porodu te poroda u nesvijesti smatrajući 
kako je nesvjestica samo izgovor optuženice. No početkom 20. stoljeća medi- 
cinska je struka počela navoditi kako je nesvijest u bilo kojem dijelu poroda 
moguća i vrlo rijetka pojava do koje je dolazilo uslijed jakih bolova i gubitka 
krvi. No budući da nisu postojali pozitivni znakovi na temelju kojih bi medi- 
cinski vještak zaključio govori li optuženica istinu o nesvijesti, u svojem je 
mišljenju mogao iznijeti samo vjerojatnost utemeljenu na vlastitom iskustvu, 
zabilježenim slučajevima i točnom ispitivanju tijeka poroda." Utvrđivanje ne- 
svijesti kod optuženice imalo je važnu pravnu posljedicu, koja se sastojala u 
oslobođenju od odgovornosti za čedomorstvo zbog postojanja razloga ,,s kojih 


5 Cesarski patent od 27. Svibnja 1852, kojim se za svukoliku cesarevinu..., op. cit. (bilj. 
92), str. 557, 560. 

* Kod čedomorstva nije bila isključena ni ,,sukrivnja“ ni ,,dioničtvo“, s time da su ,,su- 
krivci“ i ,,dionici“ potpadali pod kaznu koja je u glavi XV. općenito propisana za zločin umor- 
stva ,,dočim ako je neposredni učinitelj zločinstva umorstva novorodjenog djeteta ini tko, a 
mati samo dionica, ima se mati tada s obzirom na $. 139. blaže kazniti.“ Hrvatski zakoni. 
Knjiga XV. Kazneni zakon. Četvrto nepromijenjeno izdanje (ur. Šilović, Josip), Zagreb, 1921, 
str. 152. 

*" Nesviest za poroda. Prilog spoznavanju olahkujućih okolnosti čedomorstva. Priobćuje 
dr. J. Rogina, obćinski liečnik u Ivanskoj, Liečnički Viestnik, god. XXII, br. 12, Zagreb, 15. 
XII. 1900., str. 410-416. 

nakana neima miesta“, sukladno $ 2. No redovito je bivala osuđena za prekr- 
šaj zataje poroda. 

Vidljivo je kako su nalaz i mišljenje medicinskih vještaka u slučajevima če- 
domorstva imali presudnu važnost za sam ishod kaznenog postupka. Medicin- 
ski je vještak u mišljenju morao osobito navesti je li plod umro prije, tijekom 
ili nakon poroda te jesu li uzroci smrti prirodni ili nasilni. Ako se radilo o na- 
silnoj smrti, vještak je morao ustanoviti je li živorođeno dijete bilo usmrćeno 
aktivnom radnjom ili propuštanjem pružanja pomoći jer je navedena okolnost 
bila odlučujuća za odmjeravanje kazne u onim slučajevima kada je počinite- 
ljica bila neudana majka. Također vještak je uzimao u obzir iskaze obrane i 
svjedoka krivnje na način da se izjašnjavao o mogućnosti i vjerojatnosti na- 
voda optuženice i svjedoka. Istaknuta je nužnost pregleda tijela optuženice, u 
okviru kojega je trebalo ustanoviti je li i kada pregledana rodila, uzevši pritom 
u obzir posebne okolnosti konkretnog slučaja. Važno je napomenuti kako je 
medicinski vještak u svojem mišljenju bio dužan navesti je li usmrćenje djeteta 
uslijedilo ,,u porodu“, tj. nakon poroda, dok je još trajalo posebno psihofizičko 
stanje majke.* Iz potonjega nesumnjivo slijedi kako je zakonodavac prilikom 
privilegiranja čedomorstva, osim nezakonitosti majke, u obzir uzeo i posebno 
psihofizičko stanje majke uzrokovano porodom. 


7. ZAKLJUČAK 


Početke kažnjavanja čedomorstva nalazimo u rimskom pravu, kada je, pod 
utjecajem kršćanskoetičke brige za potlačene, u drugoj polovini 4. stoljeća če- 
domorstvo počinjeno od oca ili od majke bilo određeno kao zločin koji se 
kažnjavao uobičajenom kaznom za ubojstvo, bez mogućnosti primjene pooš- 
trenog oblika izvršenja smrtne kazne, kao u slučaju ubojstva među srodnicima. 
Pritom je čedomorstvo bilo shvaćeno u širem smislu, jer je počiniteljem, osim 
majke, mogao biti i otac djeteta. Uobičajeni način usmrćenja novorođenčeta 
bilo je njegovim izlaganjem, pa su stoga čedomorstvo i izlaganje djeteta u ra- 
nim povijesnim razdobljima praktički bili sinonimi. 

U srednjovjekovnom razdoblju nailazimo na svojevrsnu ambivalentnost u 
kažnjavanju čedomorstva. Ono je isprva bilo prepušteno nadležnosti crkvenih 
sudova, što je bilo logično s obzirom na ulogu koja je Crkva imala u nadzoru 
nad obitelji i moralom. No pravna zaštita života novorođenčadi u kanonskom 
pravu bila je nepotpuna jer su crkveni sudovi čedomorstvo smatrali grijehom 
za koji se predviđena sankcija sastojala u pokori. Ipak, kanonsko će pravo utje- 
cati na normiranje čedomorstva od strane svjetovnih vlasti, pri čemu je od 


% Što očekuje kriminalista od liječničkog vještaka? Piše dr. Antun pl. Marković, zamje- 


nik državnog odvjetnika, Liečnički viestnik, god. XXVII, br. 9, Zagreb, 15. VII. 1905., str. 369. 

znatnog utjecaja bio kršćanski seksualni moral, odnosno osuda svih oblika 
izvanbračnih seksualnih odnosa. Svjetovne vlasti osuđivale su čedomorstvo, 
no nisu poduzimale mjere kojima bi ga energično zabranjivale. 

Do važne promjene dolazi tek početkom ranog novog vijeka, kada nadlež- 
nost nad čedomorstvom prelazi na svjetovne sudove. Navedena promjena bila 
je posljedica jačanja središnje kraljevske vlasti i razvoja društva. Tada dolazi 
i do pojave prvih zakona o čedomorstvu u pojedinim europskim zemljama 
te odredaba u partikularnim izvorima prava na hrvatskim područjima, koji 
su čedomorstvo tretirali kao kvalificirano ubojstvo. Razlozi za kvalificiranje 
čedomorstva i njegovo kažnjavanje strogim smrtnim kaznama sastojali su se u 
bludničenju počiniteljice koje je dovelo do trudnoće, počinjenju ubojstva pre- 
ma bliskom srodniku (parricidium), okrutnosti djela, koja je počivala na bes- 
pomoćnosti novorođenčeta, predumišljaju (dolus praemeditatus), koji je pro- 
izlazio iz skrivanja trudnoće i poroda te, posebice, u uskraćivanju sakramenta 
krštenja i time spasenja djetetove duše. Na oblikovanje čedomorstva uvelike 
su utjecali i procesni razlozi, odnosno poteškoće koje su se javljale prilikom 
dokazivanja živorođenosti djeteta i krivnje majke. Navedeni problemi bili su 
riješeni specifičnim zakonskim rješenjima: Constitutio Criminalis Carolina 
odredio je krug indicija koji su bili dostatni da se optuženica podvrgne torturi 
u svrhu pribavljanja priznanja koje je dostajalo za osudu, dok je u Francuskoj 
(1556.) i Engleskoj (1623.) zakonodavac prebacio teret dokazivanja na okriv- 
ljenicu jer je skrivanje trudnoće i poroda, uz mrtvo novorođenče, smatrao do- 
voljnim za osudu na smrtnu kaznu. Sve do početka 18. stoljeća čedomorstvo je 
smatrano protuprirodnim zločinom uperenim protiv Boga te svetosti obitelji i 
majčinstva. Također, tek u 18. stoljeću zakonodavac je počeo poduzimati mje- 
re kojima je cilj bila učinkovita prevencija čedomorstva, a ne samo odmazda, 
kao do tada. 

Sredinom 18. stoljeća, pod utjecajem prosvjetiteljstva, dolazi do promjene u 
promišljanju o čedomorstvu. U središte razmatranja stavljena je počiniteljica, 
majka djeteta, prisiljena da bira između vlastite sramote i društvene stigmati- 
zacije, koja je pratila izvanbračni porod, i smrti vlastitog djeteta. Zahtjevi za 
privilegiranjem zločina čedomorstva počinju se opravdavati motivom čuvanja 
časti. Pritom je zanimljivo istaknuti kako se isti motiv u različitim vremen- 
skim razdobljima potpuno različito vrednovao: dok je u ranijem razdoblju 
usmrćenje nedužnog i bespomoćnog djeteta kao dokaza bludnog ponašanja 
majke smatralo kvalifikatornom okolnošću, vidimo da se od 18. stoljeća ono 
počinje tumačiti kao čin koji majka poduzima iz straha od sramote i gubitka 
časti. Pod snažnim utjecajem prosvjetiteljskog duha oblikovana je i Josephina, 
koja nije sadržavala posebnu odredbu o čedomorstvu, nego je ono bilo normi- 
rano u okviru ubojstva među srodnicima. 

Privilegirano kažnjavanje čedomorstva jasno je vidljivo tek u Austrijskom 
kaznenom zakoniku iz 1803., čija je odredba o čedomorstvu doslovce bila pre- 

uzeta u kasnijem Kaznenom zakonu o zločinima, prijestupima i prekršajima iz 
1852. Čedomorstvo nije bilo poseban zločin (delictum sui generis), nego samo 
posebna vrsta umorstva, za koje se majka počiniteljica, zbog svojeg izvanred- 
nog položaja, blaže kažnjavala. Dakle zakonodavac je tretirao čedomorstvo 
kao privilegirano umorstvo. Razlozi za privilegiranje zločina čedomorstva u 
odnosu na ostale vrste umorstva mogu se naći jedino u abnormalnom psihič- 
kom stanju majke, koje je bilo prouzročeno porodom, a ako se radilo o neza- 
konitoj majci, onda se u obzir uzimao i motiv čuvanja časti. 


Summary 


“THE DOUBLE SIN": PUNISHMENT FOR INFANTICIDE 
IN THE CROATIAN TERRITORY UNTIL THE CODIFICATION 
OF SUBSTANTIVE CRIMINAL LAW IN 1852 


The author presents the development of the regulation of infanticide in criminal law within 
the Croatian territory, starting from the very beginnings, when infanticide was separated from 
murder in the family in the early Middle Ages, until its regulation in the Criminal Code on 
Crimes, Transgressions and Misdemeanours of 1852. 

By observing the development of punishment for infanticide, it is possible to note a con- 
tinuous trend towards a more lenient punishment for this offence, from the extremely strict 
punishment of mothers who committed infanticide in the Middle Ages, when infanticide was 
considered a sub-type of murder in the family and treated as a qualified form of crime related 
to harlotry and adultery, until reaching the status of privileged crime in the criminal laws of the 
19" century. The paper places emphasis on the consideration of infanticide as a qualified form 
of murder in the late Middle Ages and at the beginning of the Modern Era, and the presentation 
ends with a summary of the changes related to the treatment of infanticide in the 18" century, 
which eventually led to its privileged status in the criminal legislations of the 19" century. 


Keywords: infanticide, Croatian legal territories, medieval law, Austrian criminal legisla- 
tion of the 17" and 18" centuries, Criminal Code on Crimes, Transgressions and Misdemean- 
ours of 1852. 

